text:
S usefru iɣ-d-yesmuḥyet tamacahutt. S cbaḥa n walal i aɣ-yezzuɣer ɣer telqay n unamek. Mačči ass-a i d-yennulfa, tesnemt akk, isem-is Sɛid At Mɛemmer. Ildi-d allen-is i tkelt tamezwarut di taddart n At Meslayen ass n 9 di yunyu, aseggas n 1966 di Tmurt n Yiqbayliyen. TameẓẓuYt-is seg wasmi yella meẓẓi ar ass-a tezga twelleh s ayen d-yeqqar Mass Messus, ulac melmi yesserfa Beẓẓi bu lkuca, wala dadda-twen Meṛẓi. DaY netta d leḥdaqa-yagi-ines yakk i tyeğğan yedder ar ass-a ideg d awen-d-yura adlis-agi nwen, i kenwi kan, ay arrac-nneY. Ma ur tuminem ara yakk annect-a, ad ternum kan akka cwiṭ, ad timYurem, imiren ad ssgemḍent wallen-nwen akka acemma, a d temlilem Ameẓyan Kezzar, bu weYyul-nni n Ğanğis, steqsit-tt! Ma yella qqdent wallen-nwen, ma yella ifud wallaɣ-nwen tzemrem ad tarzum s asxerbubec-ines deg-s ad tafem tala n tmusni, tisit seg-s ad tili ala i kenwi, acku akken iqqaren wat zik “win ifuden, yeffi-d!” Tikli-s di tira ur taḥbis ara kan da, yebɛed wansi i d-yusa, yebɛed s anda i teddu, daddat-wen Sɛid! Di tikli-nwen, nadit ula d kenwi ɣef Wakli Aezwaw i iḥeḍren i “yimeṭṭi n bab idurar” amek it-id-yerra d asefru ɣezifen am teɣzi n targit-is akked yeswi n Sɛid: asǧǧuǧeg n teqbaylit. Sɛid iseqreb-awen-d tamusni i wakken ad teẓrem kra seg wayen yura Brecht, Kafka, Heine, Hesse, Mann… ad tafem yesmuḥyet-it-id ɣer teqbaylit. Deg unadi-nwen i wakken ad tissinem amdan, ur yebɛid ara fell-awen, ur yezmir ara ad awen-yaɛreq ma yella teɣram “Ungalmezgun” ! Ur iban ma d ungal neɣ d amezgun. Akka i as-iga isem! Anida ara t-afem? Iḥeqqa ttuɣ ur wen-d-nniɣ ara, “Ungalmezgun-agi” mazal ur d yeffiɣ ara, maca ur yettɛeṭil ara ad d-yeffeɣ akken daɣen ara d-fɣen wiyaḍ am “ wamud n tullisin” d “ wamud nniḍen deg-s 400 n isefra. Adlis n yinnan (isefra imecṭaḥ, ɣer waya yerna-d “tisnimirin” (Chroniques). Imifat tellam seg wid iḥarcen, yeṭṭurcen iban teslam s watmaten Grimm? Teslam s tmucuha-nsen, yellan d lsas n tsekla, twalam amek i d-zzint i umaḍal, amek i kecment di tmettiyin, sedhant, rebbant igerdan yellan deg umaḍal. Ihi daddat-wen Sɛid At Mɛemmer yerra-yawen-d ɣer teqbaylit 13 si tmucuha yagi n watmaten Grimm, i wakken ad yili, ula d kenwi, wayen ara terrem ɣer ddaw tuɛlect, ad awen-yesselmed yes-sent amek ara timɣurem, ara tesmeɣrem tirga-nwen. Deg wamud-agi ad tafem daɣen timucuha nniḍen i d-yerra ɣer tutlayt n Muḥend Uyeḥya, am tid n Asrid Lindgren akked tiyaḍ nniḍen. Ma d amaynut d-yefɣen ddurt-a d tid-ak n Warek d Wasin! Ahaqel ur ten-teɛqilem ara d anwi-ten sin yemcumen-agi? Wigi ihi d Max d Moritz at txidas d tmurdas, iselben madden d tirni. D taneggarut n Sɛid d-yefɣen ɣer teẓrigin Lulu.com, i awen-d yelqeḍ abrid-a si tutlayt n Heinrich Christian Wilhelm Busch. Ilaq kan ad teẓrem belli Sɛid yaxḍa tixidas, mačči d win d-yettawin tid-ak n “uɛeqqa n yired yesnen acrured!” Maca seg wid iḥemmlen tigzi akked tiḥerci, uḥdiqen akka am kenwi, yettmeyyizen i wayen iteggen. Ɣur-wat ihi ad taɣem abrid n Warek d Wasin, ad ken-ttwalin madden s tebrek n tiṭ, mawel ad tɛeddim ula d kenwi di tessirt. Ad awen-iselmad belli d ayen ara tgem taṣebḥit ara tmegrem tameddit. Ddut-d ihi yid-s ad awen-yini: “Abbaḥ! Ayagi diri-t!” Acku, win ixeddmen deg wayen n dir, dulqrar “fell-as ad d-tezzi tmeddit!” Hemma! ihi “ay arrac, a yimurac, a tiqerray n yemcac!” Timucuha n Sɛid am teftilin ara reqqent deg wallaɣen-nwen. http://www.lulu.com/shop/s%CE%B5id-at-m%CE%B5emmer/warek-d-wasin/paperback/product-20739852.html
S usefru iɣ-d-yesmuḥyet tamacahutt. S cbaḥa n walal i aɣ-yezzuɣer ɣer telqay n unamek.
Mačči ass-a i d-yennulfa, tesnemt akk, isem-is Sɛid At Mɛemmer. Ildi-d allen-is i tkelt tamezwarut di taddart n At Meslayen ass n 9 di yunyu, aseggas n 1966 di Tmurt n Yiqbayliyen.
TameẓẓuYt-is seg wasmi yella meẓẓi ar ass-a tezga twelleh s ayen d-yeqqar Mass Messus, ulac melmi yesserfa Beẓẓi bu lkuca, wala dadda-twen Meṛẓi. DaY netta d leḥdaqa-yagi-ines yakk i tyeğğan yedder ar ass-a ideg d awen-d-yura adlis-agi nwen, i kenwi kan, ay arrac-nneY.
Ma ur tuminem ara yakk annect-a, ad ternum kan akka cwiṭ, ad timYurem, imiren ad ssgemḍent wallen-nwen akka acemma, a d temlilem Ameẓyan Kezzar, bu weYyul-nni n Ğanğis, steqsit-tt!
Ma yella qqdent wallen-nwen, ma yella ifud wallaɣ-nwen tzemrem ad tarzum s asxerbubec-ines deg-s ad tafem tala n tmusni, tisit seg-s ad tili ala i kenwi, acku akken iqqaren wat zik “win ifuden, yeffi-d!”
Tikli-s di tira ur taḥbis ara kan da, yebɛed wansi i d-yusa, yebɛed s anda i teddu, daddat-wen Sɛid! Di tikli-nwen, nadit ula d kenwi ɣef Wakli Aezwaw i iḥeḍren i “yimeṭṭi n bab idurar” amek it-id-yerra d asefru ɣezifen am teɣzi n targit-is akked yeswi n Sɛid: asǧǧuǧeg n teqbaylit.
Sɛid iseqreb-awen-d tamusni i wakken ad teẓrem kra seg wayen yura Brecht, Kafka, Heine, Hesse, Mann… ad tafem yesmuḥyet-it-id ɣer teqbaylit.
Deg unadi-nwen i wakken ad tissinem amdan, ur yebɛid ara fell-awen, ur yezmir ara ad awen-yaɛreq ma yella teɣram “Ungalmezgun” ! Ur iban ma d ungal neɣ d amezgun. Akka i as-iga isem! Anida ara t-afem?
Iḥeqqa ttuɣ ur wen-d-nniɣ ara, “Ungalmezgun-agi” mazal ur d yeffiɣ ara, maca ur yettɛeṭil ara ad d-yeffeɣ akken daɣen ara d-fɣen wiyaḍ am “ wamud n tullisin” d “ wamud nniḍen deg-s 400 n isefra. Adlis n yinnan (isefra imecṭaḥ, ɣer waya yerna-d “tisnimirin” (Chroniques).
Imifat tellam seg wid iḥarcen, yeṭṭurcen iban teslam s watmaten Grimm? Teslam s tmucuha-nsen, yellan d lsas n tsekla, twalam amek i d-zzint i umaḍal, amek i kecment di tmettiyin, sedhant, rebbant igerdan yellan deg umaḍal.
Ihi daddat-wen Sɛid At Mɛemmer yerra-yawen-d ɣer teqbaylit 13 si tmucuha yagi n watmaten Grimm, i wakken ad yili, ula d kenwi, wayen ara terrem ɣer ddaw tuɛlect, ad awen-yesselmed yes-sent amek ara timɣurem, ara tesmeɣrem tirga-nwen. Deg wamud-agi ad tafem daɣen timucuha nniḍen i d-yerra ɣer tutlayt n Muḥend Uyeḥya, am tid n Asrid Lindgren akked tiyaḍ nniḍen.
Ma d amaynut d-yefɣen ddurt-a d tid-ak n Warek d Wasin! Ahaqel ur ten-teɛqilem ara d anwi-ten sin yemcumen-agi? Wigi ihi d Max d Moritz at txidas d tmurdas, iselben madden d tirni. D taneggarut n Sɛid d-yefɣen ɣer teẓrigin Lulu.com, i awen-d yelqeḍ abrid-a si tutlayt n Heinrich Christian Wilhelm Busch.
Ilaq kan ad teẓrem belli Sɛid yaxḍa tixidas, mačči d win d-yettawin tid-ak n “uɛeqqa n yired yesnen acrured!” Maca seg wid iḥemmlen tigzi akked tiḥerci, uḥdiqen akka am kenwi, yettmeyyizen i wayen iteggen. Ɣur-wat ihi ad taɣem abrid n Warek d Wasin, ad ken-ttwalin madden s tebrek n tiṭ, mawel ad tɛeddim ula d kenwi di tessirt.
Ad awen-iselmad belli d ayen ara tgem taṣebḥit ara tmegrem tameddit. Ddut-d ihi yid-s ad awen-yini: “Abbaḥ! Ayagi diri-t!” Acku, win ixeddmen deg wayen n dir, dulqrar “fell-as ad d-tezzi tmeddit!” Hemma! ihi “ay arrac, a yimurac, a tiqerray n yemcac!” Timucuha n Sɛid am teftilin ara reqqent deg wallaɣen-nwen.
http://www.lulu.com/shop/s%CE%B5id-at-m%CE%B5emmer/warek-d-wasin/paperback/product-20739852.html


c: text/html

text:
Tigduda n Kamirun, d yiwet n tmurt i d-yezgan di tefriqt talemmast ger Nijirya, Ččad, Tigduda n tefriqt tammast, Gabun, Gini n Ikwatur, d Gulf n Gini.
Yiwen n weḥric n wakal n kamirun illa s ddaw laɛnaya n udabu abriṭani (Isem-is Kamruns), ma d wayeḍ illa s ddaw a ifraṣiyen (i yewwin azarug-is deg umenzu n Yennayer 1960). Sin aki yemḍiqen mlalen deg 1961 i wakken ad tlul Tigduda tafidiralit n Kamirun. Deg 20 mayu 1972, tuɣal isem-is Tigduda idduklen n Kamirun. Ma di 1984, tamurt teṭṭef isem unṣib n Tigduda n Kamirun.
Tamsalt n tutlayt di CamerounEdit
AqeddemEdit
Kamirun d yiwet si tmura n Tefriqt taɣerbit, yernu am nettat am tmura nniḍen n tama-ya, tesɛa aṭas n yegduden d waṭas n tutlayin. Kamirun d yiwet si tmura n Tefriqt i deg ttwahdaṛent aṭas n tutlayin (ugar n 200), maca d ayen yessewhamen ma nenna-d dakken ar ass-a, ula d yiwet si tutlayin tifriqiyin n Kamirun ur tuɣal d tutlayt taɣelnawt. Anabaḍ (lḥukuma) n Kamirun yesteɛṛif kan s tefṛensist d teglizit (imi tamurt-agi tettusteɛmeṛ sɣur Legliz d Fṛansa), d nitenti umi tefka azal, xas ma yella yettili-d diɣ umenniɣ ger n snat-agi n tutlayin di tmurt-a. Maca, xas ma yella tutlayin tiɣelnawin n Kamirun tṭuqqtent, qqiment merṛa di rrif, yernu aya maci d ayen yelhan i wegdud. Imi imḍebbren n tmurt ttmeslayen u qeddcen kan s tutlayt taberṛanit, amur ameqran deg Yikamruniyen ḍhan-d amzun ttwaɛezlen di tmurt-nsen, ur fehhmen d acu ara ttmeslayen wid yellan nnig-nsen, yernu unjug-agi (obstacle) n tutlayt yergel-asen abrid i waṭas n yimezdaɣen n tmurt-a i wakken ad ttekkin di tsertit (politique) n tmurt-nsen. Maci ala d Kamirun ay yellan di tegnit-agi, wannag llant aṭas n tmura nniḍen di Tefriqt ara yettidiren akka : tadɣert (élite) tesɛa tutlayt-is, d tin i yes tezmer ad teḥkem tamurt s yiles ay tfehhem nettat, iles n umesbaṭli aqdim, di lweqt i deg agdud yellan s ddaw-atsen ttmeslayen-as kan s yiles-is asmi ara t-ḥwiǧen ad yedɣer (ad yebbuṭi). Xas ma yella Cameroun d tamurt yewwin azarug-is , asmi ay tt-ffɣent Fṛansa d Legliz, ur d-dǧint ara amkan-nsent d ilem, wanag imḍebbren n tmurt, xas d arraw n tmurt, qqnen allen-nsen ɣef yilsawen n tmurt-nsen.
TazwartEdit
Tigduda n Cameroun d tamurt tagtutlayt (i deg ggtent tutlayin), i deg llant azal n 247 n tutlayin tineṣliyin n tmurt, yiwet n tutlayt n teywalt (communication - d tapidgint n teglizit) akk d snat n tutlayin tunṣibit , taglizit d tefṛensist. Snat-agi n tutlayin tunṣibit tewṛet-itent-id Cameroun si tallit-nni n tehrest (listiɛmaṛ), asmi Briṭanya d Fṛansa bḍant akal n tmurt-agi wagar-asen ger n tgara n Tṭrad n Umaḍal amezwaru d wasmi ay tewwi tmurt azarug-is . Atṭuqqet n tutlayin di Cameroun maci d ayen yessishilen taywalt (communication) ger yimezdaɣen n tmurt-a; dɣa skud Cameroun ur tesɛi ara tutlayt n teywalt ara yettwafhamen deg tmiwa n tmurt merṛa, amsefham mazal ad yeqqim yewɛeṛ ger Yikamruniyen. Nnig waya, xas ma yella tafṛensist d teglizit d tutlayin tunṣibin di snat di Cameroun, snat-agi n tutlayin ur ɛdilent ara deg wamek ay ttuseqdacent neɣ ttuselmadent, yernu aya iḍurr tasertit n tesnutlayt ay yebɣa ad yelḥu yis-s udabu n Cameroun. Yuɣ lḥal, tasertit n tutlayt di tmurt-a mazal-itt terwi yernu mazal ur d-banen ara yeswan-is : tasertit-agi ur tefki ara akk azal i tutlayin tineṣliyin n tmurt i wakken ad ten-tesnerni, yernu ur tessaweḍ ara ad terr tamurt n Cameroun d tin ay ilehḥun s snat n tutlayin tunṣibin akken yessefk lḥal. Dɣa, tasertit-nni tunṣibt i yes tebɣa naqal Cameroun ad tesdukel tamurt, ass-a tuɣal d ssebba n yemgerraden d wemsefraq aserti. Taluft n tutlayin di Cameroun d taqdimt yernu nezmer ad naf iẓuran-is di tallit n tehrest (listiɛmaṛ), tallit i deg ay d-yella wemgerrad ger tedbelt n tehrest d yemseɣdaden (missionnaires). Ass-a, taluft n Cameroun deg wayen yerzan tutlayin netta d amek ara tefru ugur-agi n utṭuqqet n tutlayin u ad tefru ugur n tutlayt taɣelnawt di lweqt i deg ara tkemmel ad tesselḥay tamurt s wudem amellil (efficacement) s snat tutlayt tunṣibin u ad teg akk ayen yessefken i wakken ad tesserbeḥ aya.
Cameroun s ttfaṣil u s tewzelEdit
ɣef leḥsab n CIA Fact Book, di Yulyu 2001, Cameroun tella tesɛa 15.803.220 n yimezdaɣen. Tajumma n Cameroun tewweḍ ɣer 475.442 km², yernu tesɛa tilisa akk d Nigeria deg utaram (lɣerb), akk d Tcad deg ugafa-acerqi , akk d Tegduda n Tefriqt Talemmast di ccerq, akk d Ginya Tasebgast, Gabon d Congo deg wenẓul (sud). Cameroun tesɛa 10 tmiwa tideblanin (administratives), gar-asent snat ttmeslayent s teglizit, ma di tmanya-nni nniḍen, d tafṛensist ay yettwahdaṛen.
Di 1472, asmi ay yewweḍ yemsilel (navigateur) apuṛtugali Fernando Po ɣer temda (bassin) n Biafra, yekcem s uɣerrabu-yines ɣer wasif n Wouri ay d-yuzgan ɣef yiri n lebḥeṛ. Po yewhem mi ay iwala dakken llan yiqayemrunen (crevettes) deg wasif-nni, dɣa d aya ay t-yedǧan ad as-isemmi i wasif-agi "Rio dos Camarões" (asif n yiqayemrunen). Dɣa d wa ay d isem ay fkan i tmurt-nni merṛa. Asmi ay d-usan Walmaniyen akken ad tṭfen tamurt-a, semman-as "Kamerun". Igliziyen, asmi ay d-wwḍen, semman-as "Cameroon", ma d Ifṛensisen llan qqaren-as "Cameroun". Di 1884, tekcem Lalman ɣer Cameroun, u yebda-d leḥkem almani ɣef tmurt-a asmi ay stenyan Walmaniyen amtawa (leɛqed) ger tmurt-nsen d Yedoualaten (yiwen seg yegduden n Cameroun) di Yulyu n 1884, dɣa seg yimir-nni ay tuɣal Cameroun d tanemzuɣt (protectorat) talmanit. Maca asmi ay texṣer Lalman Ttṛad n Umaḍal amezwaru (di 1916), Fṛansa d Briṭanya bḍant Cameroun wagar-asent. Naqal llant ḥekment tamurt-a s ddaw n lewkala n Temɣunt n Yeɣlanen (Société des Nations), sakkin, d Tuddsa n Yeɣlanen Yedduklen (ONU) ay ikemmlen twekkel Fṛansa d Briṭanya i wakken ad kemmlent ad tṭfent Cameroun. Briṭanya ṣaḥent-tt-id snat n tesfifin n wakal, llan deg-sent azal n 90.000 km² yernu uzgant-d ɣef tlisa n Nigeria. Tasfift-nni n wakal ay d-yuzgan deg ugafa (nord) llan qqaren-as "Cameroun Tabriṭanit n Ugafa" (British Northert Cameroons), ma d tin n wenẓul qqaren-as "Cameroun Tabriṭanit n Wenẓul" (Southern British Cameroons"). D Fṛansa umi d-iṣaḥ umur ameqran si Cameroun yernu tefka-yas i umur-agi leḥkem-is i yiman-is, wanag Briṭanya, si Lagos, di Nigeria, ay tella la tesselḥay lumuṛ n wakalen-is di Cameroun.
Cameroun tafṛensist tewwi azarug-is (indépendance) deg umenzu n Yennayer, 1960. Sakkin, di Fuṛaṛ n 1960, imezdaɣen n Cameroun Tabriṭanit n Wenẓul deɣren (bbuṭin) i wakken ad sduklen tamurt-nsen akk d Cameroun ay teffeɣ Fṛansa. Tadukli-yagi terna teǧhed ugar deg umenzu n Tubeṛ 1961, asmi ay yettusdukel akk wakal n Cameroun, u tga-d tmurt-agi tafidiṛalit i deg llant snat n tmura, Cameroun Taɣerbit d Cameroun Tacerqit. Tafidiṛalit-agi teqqim alamma ay d 20 Magu 1972, asmi ay yerra adabu ddewla-yagi d tin yedduklen ugar, s wesnulfu n 7 temnaḍin . Sakkin, di 1984, aselway yessuffeɣ-d tanaḍt (décret) i deg d-rnant tlata temnaḍint timaynutin ɣer sebɛa-nni yellan naqal, u tuɣal Cameroun tesɛa ɛecṛa temnaḍin.
Deg wennar n uselmed, Cameroun tettḍafar sin yinagrawen (systèmes) : anagraw n uselmed s tutlayt taglizit ay yettwabnan ɣef leḥsab n unagraw aneglusaksi (anglo-saxon), akk d unagraw n uselmed s tutlayt tafṛensist ay yettwabnan ɣef leḥsab n unagraw afṛensis. Dɣa llan yiɣerbazen yesselmaden s wahil (programme) aglizi am wakken ay llan wid yesselmaden s wahil afṛensis, d acu kan, di tesdawit (université), inelmaden qqaren s snat tutlayin, s teglizit akk d tefṛensist. ɣef leḥsab n tesnaddanin (statistiques) n 1995, 63.4 % n Yikamruniyen ay yessnen ad ɣren, 75 % n yergazen d 52,01 % n tilawin.
Tagtutlayt (plurilinguisme) d tsertit n tutlayt di CamerounEdit
Akken ay d-nenna sufella-yagi, Cameroun d tamurt tagtutlayt i deg llant 247 n tutlayin tineṣliyin, snat tutlayin tunṣibin akk d yiwet n tpidgint n teglizit ay ttmeslayen di Cameroun. [Tapidgint d tutlayt ur nelli ara d taneṣlit di tmurt, tikwal tettili d axaluḍ n snat neɣ n waṭas n tutlayin, sseqdacen-tt medden yettmeslayen tutlayin yemgerraden i wakken ad msefhamen yis-s. Tapidgint n Cameroun d taglizit ixelḍen d tutlayin nniḍen].
Xas ma yella adeg n internet n Ethnologue yeqqar-d dakken llant 279 n tutlayin di Cameroun, kra yimesnilsiyen (linguistes) am Wolf nnan-d dakken aya ur iṣehḥa ara, imi ay llant kra n tentalyin (dialectes) ay yettwaḥesben d tutlayin, yili nitenti d tintalyin kan n kra n tutlayt. Ger tutlayin tineṣliyin n Cameroun, llant ṛebɛa tutlayin qrib ad negrent, tigi d tutlayt tadulit (duli), tageyt (gey), tanagumit (nagumi) akk d tyenit (yeni). Tutlayin-agi akk ttmeslayen-tent deg ugafa (nord) n tmurt. Adeg n Ethnologue yenna-d di 1996, dakken 14 n tutlayin nniḍen n Cameroun ay inegren yagi. Di Tefriqt, llant ṛebɛa n twaculin timeqranin n tutlayin, tlata deg-sent nezmer ad tent-naf di Cameroun, imi di tmurt-a nezmer ad naf tutlayin n twacult tafrusyawit (afro-asiatique), tutlayin n twacult taniluṣeḥṛawit (nilo-saharienne) akk d tutlayin n twacult tanijirukuṛdufanit (nilo-kordofanienne). Tutlayin n twacult tanijirukuṛdufanit d nitenti ay yetṭuqqten di Cameroun, di lweqt i deg ulac akk kra n tutlayt n twacult taxuysant (khoisan) di tmurt-a. Tutlayin tineṣliyin ay fehhmen waṭas n medden nitenti d tafulfuldet (fulfulde), tewondot (ewondo), tabasaat (basaa), tadwualat (duala), tahausat (hausa), tawandalat (wandala), takanurit (kanuri), taɛṛabt tacuwat (choa), tapidgint n teglizit akk d tefṛensist. D acu kan, tlata kan tutlayin si ger tigi ay yettwahdaṛen yernu ttwafhament ugar tiyaḍ di tmiwa timeqranin di Cameroun, d tid ay sseqdacen medden di tmiwa-ya i wakken ad msefhamen wagar-asen : deg ugafa (nord) amur ameqran di medden yettmeslay neɣ ifehhem tafulfuldet, di lweqt i deg tapidgint n teglizit tettuseqdac di lɣerb, ma d tafṛensist tettuseqdac deg timiwa ay d-yeqqimen di tmurt. D acu kan, ulac leḥyuḍ yebḍan ger yal tutlayt d tayeḍ, yernu merṛa tutlayin-agi nezmer ad naf imdanen ay tent-yessnen di merṛa timiwa n tmurt. Tafulfuldet ttmeslayen-tt yernu tettwafham di tama n ugafa (nord) anda ay tella tama n Adamawa akk d temnaḍin (provinces) n ugafa ubɛid, dɣa, akal i deg tettuseqdac tfulfuldet yewweḍ ɣer 162.107 km² neɣ 34,8 % seg wakal n Cameroun.
Azal n 3 yimelyunen n medden ay yettmeslayen tafulfuldet, xas ma yella amur ameqran di medden-agi d almad ay tt-lemden, maci d nettat ay d tutlayt-nsen tayemmat. Wid yesɛan tafulfuldet d tutlayt-nsen tayemmat (Ifulfuldeyen) ur ttɛeddin ara i 350.000, maca tutlayt-nsen si zik ay tesɛa azal. Di lqern wis 17, tafulfuldet tettuseqdec d tutlayt i wezraɛ n Lislam deg ugafa (nord) n Cameroun. Tapidgint n teglizit n Cameroun sseqdacen-tt aṭas n medden maci ala di tmiwa ay teḥkem zik Briṭanya (timnaḍin n Ugafa Utrim d Wenẓul Utrim), wanag ula di tmiwa n yiri n lebḥeṛ akk d lɣerb n Cameroun. Ass-a, nezmer ad nḥulfu i tezrirt (influence) n tpidgint-agi ula di temnaḍin i deg sseqdacen tafṛensist. Dɣa ass-a, tapidgint n teglizit n Cameroun ur teqqim ara d tutlayt n teywalt (communication) ala kan ger Yikamruniyen yessawalen taglizit, wanag attan la tettimɣur, la tteffeɣ ɣef tlisa-s n zik-nni u tezmer, yiwwas, ad tuɣal d tutlayt n teywalt taɣelnawt (nationale). Ama di temdinin neɣ di tmurt, tapidgint n teglizit n Cameroun tuɣal la tettuseqdac di teklizin (églises) am wakken tettuseqdac di leswaq, deg yinegsaren (parking) n tkeṛwas, di teɣsarin (gares) n tmacinin, deg wezniq neɣ di tegnatin nniḍen. Yuɣ lḥal, tutlayt-agi "ur nelli n yiwen" nuɣal nezmer ad tt-naf anda ma nedda di tudert timettit-tudmist (socio-économique) n yimezdaɣen n Cameroun, yernu si tallit n Lalman ay tebda tpidgint-agi la tetturar dduṛ-agi.
Ma yella d tafṛensist, alamma ay d asmi ay tewwi Cameroun azarug-is (indépendance) ay tuɣal tesɛa dduṛ meqqren di teywalt (communication), imi seg yimir-n d asawen, bdan Yikamruniyen la lemmden s waṭas tutlayt-a. Dɣa, menɣir tlata-nni n temnaḍin (provinces) n ugafa anda d tafulfuldet ay d tutlayt n teywalt akk d snat-nni n temnaḍin i deg ssawalen (tapidgint n) taglizit, d tafṛensist ay yetturaren dduṛ meqqren di teywalt di xemsa-nni n temnaḍin nniḍen ay d-yegran di Cameroun. S waya, tennulfa-d yiwet n tefṛensist d taɣerfant (populaire), sseqdacen-tt Yikamruniyen yettmeslayen tutlayin yemgerraden wagar-asen, ladɣa di temdinin d tmiwa iqerben ɣer temdint. Nnig waya, Ikamruniyen merṛa, ama d wid yesseqdacen taglizit, tafṛensist neɣ tafulfuldet, ttemsefhamen merṛa wagar-asen s tefṛensist, u tettɣimi-d tutlayt-a d nettat ay d tutlayt n wemsefham tameqrant akk di tmurt. Snat-nni n tutlayin tunṣibin n Cameroun, taglizit d tefṛensist, kecemnt-d s amezruy n tmurt-a di 1916, asmi ay tettwarna Lalman u tettwabḍa Cameroun ger Fṛansa d Briṭanya. Inehrasen (colonisateurs) imaynuten nudan ad ḥettmen tutlayt-nsen ɣef yimezdaɣen n tmurt-agi, ladɣa deg yinurar n uselmed akk d tedbelt (administration). D aya ay yessawḍen snat-agi n tutlayin ad fkent aẓar di Cameroun di tallit n tsehrest (listiɛmaṛ), yernu asmi ay tewwi Cameroun azarug-is (indépendance), uɣalent ǧehdent ugar. Asmi ay teddukel Cameroun, di 1961, taglizit d tefṛensist uɣalent d snat n tutlayin tunṣibin n tmurt-a imi Cameroun tefren ad tesselḥu tamurt s tesnutlayt (bilinguisme).
Tasertit n tutlayt di tallit n tsehrest (listiɛmaṛ)Edit
Yessefk ad d-nini dakken uqbel ma kecmen-d yinehrasen (colonisateurs) ɣer Cameroun, kra n tutlayin tineṣliyin n tmurt-a ssawḍent ad sɛunt azal d ameqran. Tutlayt tabamunt (bamun) tella d yiwet si tutlayin-agi, yernu d sselṭan Njoya (yiwen ugellid ineslem n Cameroun) ay tt-yesqeɛɛden i wakken ad tuɣal d tutlayt n uselmed, uqbel ma wwḍen-d yemseɣdaden (missionnaires) almaniyen. Tutlayt tafulfuldet daɣen tella tesɛa azal meqqren imi di lqern wis 17, d ta ay d tutlayt ay yettusqedcen i wezraɛɛ n Lislam di tlata-nni n temnaḍin n ugafa (nord).
Di tallit n tsehrest (listiɛmaṛ), timura tinehrasin gant ifadden i wakken d tutlayin-nsent ara yettuseqdacen. Xas ma yella tadbelt talmanit di Cameroun tga ifadden i wakken d talmanit ara yettusqedcen di tmurt-a, imseɣdaden (missionnaires) almaniyen d yimarikaniyen iprisbitiriyen smenyafen ad sqedcen tutlayin tineṣliyin n yimezdaɣen n Cameroun, am tbasaat (basaa), tabulut (bulu), tadualat (duala), tewondot (ewondo) akk d tmungakat (mungaka) i wakken ad slemden medden u ad ten-id-sxedmen ɣer ddin amasiḥi. Xas ma yella almaniyen ur ldin ara aṭas n yiɣerbazen di Cameroun, maca ɛerḍen ad ḥettmen ɣef yiɣerbazen ad sseqdacen talmanit, u ḥeṛsen imseɣdaden i wakken ad gen aya. D acu kan, imseɣdaden llan tṭfen aṭas n yiɣerbazen yernu d nitni ay yellan ḥekmen deg uselmed di tallit talmanit, di Cameroun.
Xas llan Walmaniyen bɣan ad ḥettmen tutlayt-nsen ɣef Yikamruniyen, ineggura-yagi kemmlen la sseqdacen tutlayin-nsen tineṣliyin wagar-asen mebla uguren. Asmi ay texṣer Lalman tamurt n Cameroun, inehrasen (colonisateurs) imaynuten wwin-d yid-sen tasertit (politique) n tutlayin nniḍen. Ibriṭaniyen ḥekmen Cameroun s webrid arusrid (indirectement), u d lḥekkam ineṣliyen n tmurt i yes tella Briṭanya la tesselḥay tamurt, dɣa, nezmer ad d-nini dakken di tegnit am ta, qrib yettuḥettem ɣef Yikamruniyen ad issinen u ad sqedcen tutlayin-nsen tineṣliyin. Maca deg weḥric-nni ay teḥkem Fṛansa, Ifṛensisen llan bɣan ad ssertin (assimiler) Ikamruniyen, meḥsub ad asen-mḥun laṣel-nsen, tamagit-nsen (identité) u ad ten-rren d Ifṛensisen. D aya ay yedǧan Fṛansa ur tqebbel ara aseqdec n tutlayin tineṣliyin. Di tmiwa yellan s ddaw n leɛnaya tabriṭanit, kra n tutlayin tineṣliyin am tbafutt (bafut), tadualat (duala) akk d tmungakat (mungaka) llant la ttuseqdacent lwaḥid akk d teglizit deg uselmed. Yuɣ lḥal, Ibriṭaniyen dǧan timsal n uselmed ger yifassen n trebbaɛ n ddin akk d wusligen (privés), di lweqt i deg adabu afṛensis d netta ay d-yelhan s timmad-is s wakk timsal n uselmed n Yefriqiyen yellan s ddaw leḥkem-is. Di tmiwa ay teḥkem Fṛansa, dima llan yemgerraden (conflits) ger yemseɣdaden (missionnaires) d udabu afṛensis, imi imseɣdaden kemmlen la sseqdacen tutlayin tineṣliyin i lmend n uselmed d usexdem n medden ɣer tmasiḥit. D aya ay yedǧan adabu afṛensis ad yeg ussisen (efforts) i wakken ad yesnerni tafṛensist di Cameroun di lweqt i deg yerra tutlayin tineṣliyin di rrif. Di 1917, tadbelt (administration) tafṛensist tuɣal la tettak tallalt (lemɛawna) n yedrimen i yiɣerbazen yesseqdacen tafṛensist d tutlayt n uselmed. Sakkin, deg umenzu n Tubeṛ akk d 28 Dujembeṛ 1920, yeffeɣ-d usaḍuf i wakken ad ttwaɣelqen yiɣerbazen yellan sselmaden s tutlayin tineṣliyin di Cameroun, ad yeɣleq 47 yiɣerbazen ay yeldi ugellid Njoya di tama n Yibamunen, anda tutlayt n uselmed tella d tabamunt. Ma di 1922, Fṛansa teɣleq 1800 yiɣerbazen n yemseɣdaden iprisbitiriyen imarikaniyen i deg tutlayt n uselmed tella d tabulut (bulu). Tkemmel Fṛansa la tɣelleq deg yiɣerbazen, alamma ay d asmi ay d-teqqim tefṛensist d tutlayt tawḥidt n uselmed di Cameroun. D acu kan, xas texdem Fṛansa akk aya, tutlayin tineṣliyin kemmlent la ttuseqdacent deg usexdem n medden ɣer ddin amasiḥi d teywalt (communication) ger medden. Dɣa, di lweqt i deg tutlayt tunṣibt (officielle) tella d tutlayt n teywalt tunṣibt, tutlayin tineṣliyin d nitenti ay yellan d tutlayin n teywalt ɣer wegdud ama di teklizt (église), deg leswaq, neɣ di tmeɣriwin tidelsanin, deg wexxam d wanda nniḍen. Maca tisertiyin (politiques) n tutlayt ay sqedcent Lalman, Briṭanya akk d Fṛansa ur dǧint ara ad tili kra n tutlayt taneṣlit ara yesɛun azal meqqren ugar n tiyaḍ, u ad tuɣal d nettat ay d tutlayt taɣelnawt asmi ara tawi Cameroun azarug-is (indépendance).
Tasertit n tutlayt di tallit n uzarug (indépendance)Edit
Asmi ay tewwi Cameroun azarug-is, d tafṛensist ay yuɣalen d tutlayt-is tunṣibt (officielle) di tama yessawalen tafṛensist, di lweqt i deg taglizit tuɣal d tutlayt tunṣibt n tama yessawalen taglizit. Asmi ay teddukel tmurt deg umenzu n Tubeṛ, 1961, tagduda tafidiṛalit ay d-ilulen imir-n tuɣal tesɛa snat tutlayin tunṣibin. Cameroun, am waṭas n tmura tifriqiyin nniḍen, tesmenyaf d tutlayin "tirawsanin" (neutres) ay tesmenyaf ad tent-terr d tutlayin tunṣibin, imi taglizit akk d tefṛensist ur llint ara d tutlayin tineṣliyin n kra n wegdud yettidiren di Cameroun, yernu adabu akamruni iga aya i wakken ur d-ttilin ara wuguren ger yegduden, yernu ur yettṣerrif ara diɣ udabu idrimen i wakken ad yesnerni tutlayin tineṣliyin n tmurt. S waya ay nezmer ad nefhem ayɣer ay yerra udabu tutlayin tineṣliyin di rrif u yesmenyaf tutlayin n yinehrasen (colonisateurs) iqburen. Kra waggagen (intellectuels) ikamruniyen am Fonlon (di 1963), ur kukran ara ad d-ssumren (proposer) dakken yessefk ad rren aselmed n yigerdan d asnutlay (bilingue) seg yiseggasen imezwura n uɣerbaz, imi di tallit-nni ay ttilin yigerdan mazal-iten leqqaqit i wakken ad lemden tutlayin timaynutin. Ma d tutlayin tineṣliyin, nezmer ad d-nini dakken ur sɛin ara akk amkan deg yiseggasen imezwura n uzarug (indépendance) n Cameroun. Maca, xas ma yella anabaḍ yessusem, llant aṭas n trebbaɛ ay iqedcen mebla aḥbas i lmend n wesnerni n tutlayin tineṣliyin, u gar-asent nezmer ad d-nebder PROPELCA (Programme de Recherche Opérationnelle pour l'Enseignement des Langues au Cameroun), ara iqeddcen si 1977 ɣef temsal yerzan aselmed s tutlayin tiyemmatin di Cameroun. Maca llant daɣen trebbaɛ n SIL-Cameroun, Tiddukla Takamrunit n Tsuqilt n Wedlis d Uselmed n Tɣuri (CABTAL) akk d Tiddukla Taɣelnawt n Tseqquma n Tutlayt Tikamruniyin (National Association of Cameroonian Language Committees (NACALCO). Di 1979, yettwaxdem leqdic igerrzen i lmend n usizeɣ (standardisation) n tirawt n tutlayin tikamruniyin yernu aya yettekka mliḥ deg wesnerni n tutlayin-agi. Tamenḍawt n 18 Yennayer 1996 teḍmen akemmel n tsertit tunṣibt n tesnutlayt (bilinguisme) d wesnerni n tutlayin tiɣelnawin (tineṣliyin) n Cameroun, yernu aya yusa-d kan d akemmel i leqdic-nni ay d-bdant trebbaɛ-agi iqedcen ɣef tutlayin tineṣliyin, yernu tamenḍawt-agi d ayen ara yedǧen Cameroun ad teg leqrar ama i tutlayin-is tunṣibin, ama i tutlayin-is tineṣliyin ay yellan merṛa d aḥric si tgemmi (patrimoine) tadelsant n tmurt-agi. Di 1998, yella-d diɣ ubeddel d ameqran ɣef tutlayin n Cameroun imi amni (parlement) akamruni yesɛedda yiwen usenfar n usaḍuf (projet de loi) ay yefkan azal i uselmed n tutlayin tiɣelnawin, dɣa d asenfar-agi ay yuɣalen d asaḍuf 98/004 n 14 Yebrir 1998 ay d-iga uselway i lmend n uselmed n tutlayin tineṣliyin n tmurt. Xas ma yella Aɣlif (ministère) n Uselmed aɣelnaw werɛad ur d-igi ara aɣawas (plan) i wakken ad yexdem s usaḍuf-agi deg wennar, ulac ccek dakken asmi ay d-tga Cameroun asaḍuf-agi, tebda-d tikli tamaynut i lmend n wesnerni n tutlayin-is tiɣelnawin. D acu kan, mi ara nwali mliḥ ɣer wayen d-yeqqar usaḍuf-agi d tegnit i deg tella Cameroun, nezmer ad nesteqsi iman-nneɣ ma yella dɣa d tidet Cameroun tezmer ad d-tesseḍru ayen teɛzem ad t-texdem neɣ asaḍuf-agi ad yeqqim kan di lkaɣeḍ (am tmenḍawt n 1996), ad yettṛaju melmi ara t-id-sseḍrun deg wennar. Yuɣ lḥal llan yagi kra ara yettwalin dakken anabaḍ (lḥukuma) ur ixeddem ara ayen d-yenna. Xas ma yella asaḍuf-agi d ussis (lmeǧhud) i wakken ad teg ddewla ayen yessefken i tutlayin tiɣelnawin, maca aɛetṭel n ddewla i wakken ad texdem s usaḍuf-a yesbanay-d dakken imḍebbren xedmen-d asaḍuf-agi uqbel lawan-is neɣ ur xemmen ara akken yessefk i wakken ad t-id-gen. Akka ay s-teḍra diɣ i tmenḍawt-nni n 1996. Dɣa, deg wayen yerzan aselmed n tutlayin-agi, mazal werɛad ur tefri ara yiwet n temsalt : lemmer ad kecment tutayin tiɣelnawin s aɣerbaz, inelmaden ad tent-lemden d tinegwa (matières) neɣ ad lemmden yis-sent kullec ? Asaḍuf akamruni yenna-d dakken inelmaden ad lemmden tutlayin-agi d tinegwa, d acu kan, lemmer ad ttusqedcent tutlayin tiɣelnawin d ttawil i uselmed, aṭas n Yikamruniyen ara ilemden tutlayin-nsen tiyemmatin, yernu aya ad yessishel aselmed n tɣuri i waṭas n yimezdaɣen n tmurt. Lemmer ad ttuslemdent tutlayin-agi d tinegwa kan, mazal llan wuguren nniḍen ay yessefk ad ten-yefru unabaḍ akamruni. Yuɣ lḥal, ma iḥelles-d unabaḍ ad yesseḍru ayen d-yenna usaḍuf n 1998, yessefk ad ixemmem ɣef yeswiren (niveaux) n yinelmaden umi ara yesselmed tutlayin tineṣliyin, d wacḥal n tsaɛtin ara lemmden yinelmaden tutlayin-agi di dduṛt, am wakken ay yessefk ad ssersen tiwtilin (ccuruṭ) ay yessefken ad ilin deg yiselmaden ara yeslemden tutlayin-agi, imi aselmed n tutlayin tineṣliyin s wudem iṣehḥan ur yessefk ara ad yettunefk kan i menwala, yernu yessefk diɣ ɣef unabaḍ ad yessɣer iselmaden imaynuten u ad asen-yeg ifadden, am wakken ara d-yessebded timṣukyin (structures) ara d-yelhun d useḍru n tsertit-agi (politique) u yessefk diɣ ɣef unabaḍ ad d-yefk idrimen ara yettusqedcen i wakken ad ttwaxedmen akk lecɣal-agi s wudem iṣehḥan.
S umata, tagnit n tutlayin di Cameroun ur txulef ara tin n umur ameqran di tmura n wenẓul (sud) n Sṣeḥra : d timura i deg llant aṭas n tutlayin; tutlayt n unehras (colonisateur) aqbur d nettat ay d tutlayt tunṣibt; anabaḍ (lḥukuma) terra tutlayin tineṣliyin di rrif; mazal timura-yagi sɛan assaɣen (liens) iǧehden akk d tmura ay tent-yeshersen (ay tent-yesteɛmṛen) zik-nni; yernu llan wuguren ger yegduden yettmeslayen tutlayin yemgerraden (yemxallafen) di tmura-ya. Tasnutlayt tunṣibt d uselmed asnutlay Akken d-nenna sufella-yagi, tasnutlayt (bilinguisme) d nettat ay d tasertit (politique) tunṣibt (officielle) ay i ɣef tebna Cameroun tasertit-is n tutlayin. Amagrad 1, taṣeddart 3 n tmenḍawt (constitution) n 18 Yennayer 1996 yesban-d mliḥ aya : "Tutlayin tunṣibin n Tegduda n Cameroun d taglizit d tefṛensist, tutlayin-agi di snat sɛɛant yiwen uẓayer (statut). Awanak (ddewla) yessefk ad yeḍmen asnerni n tesnutlayt di merṛa timiwa akk d yinurar merṛa n tmurt, am wakken yessefk diɣ ad yeḥrez u ad yesnerni tutlayin tiɣelnawin." Xas ma yella timenḍawin iɛeddan n Cameroun, seg wasmi ay tewwi tmurt-agi azarug, mmeslayent-d ɣef tsertit tunṣibt n tesnutlayt, ar ass-a, werɛad ur tban ara tsertit-agi deg wennar. Xas ma yella tamenḍawt teqqar-d dakken tafṛensist akk d teglizit sɛant yiwen uẓayer, meḥsub ɛedlent di Cameroun, d tafṛensist ay yernan taglizit deg yinurar n tedbelt (administration), aselmed d ttawilat n teywalt (communication). Yuɣ lḥal, nezmer ad d-nini mebla akukru dakken tafṛensist s yisem-is d tutlayt, d idles neɣ d tasertit, teǧhed deg wakk inurar n tmurt. Tafṛensist terna taglizit imi tamezwarut-agi ttmeslayen-tt u fehhmen-tt waṭas n medden, wid yessawalen tafṛensist si zik ay tṭfen imukan iɛlayanen n unabaḍ (lḥukuma) akk d tedbelt (administration) yernu Cameroun ur tesɛi ara tasetit n tutlayin ara iḍemnen s tidet izerfan (lḥuquq) n tutlayin tidersanin (minoritaires). Nnig waya, tasertit tunṣibt n tesnutlayt tesnulfa-d bedḍu ger wid yettmeslayen taglizit d wid yettmeslayen tafṛensist di Cameroun, yernu deg yiseggasen-agi ineggura, nger tamawt dakken aya yezmer ad yessiweḍ ɣer wuguren imeqranen ay izemren ad bḍun tamurt. Dɣa, xas ma yella tasertit n tesnutlayt tettwaxdem-d i wakken ad tesdukel tamurt, tasertit-agi tezmer daɣen ad tili d ssebba n wuguren neɣ n bedḍu n tmurt. Imi d tafṛensist ay iǧehden deg yinurar merṛa, uɣalen wid yessawalen taglizit la ttḥulfun i yiman-nsen ttwaḥeqren, u la ttwalin dakken taglizit-nni-nsen d ssiman ay ten-yesduklen, msegman wagar-asen u ttḥulfun dakken sɛan tamagit (identité) ay ten-icerken. Wid yessawalen taglizit dima ttasmen ɣef tmiwa i deg ttidiren di Cameroun. Dɣa, asmi ay d-ffɣent ddiɛayat deg yiseggasen n 90 dakken anabaḍ ad d-yesnulfu timnaḍin (provinces) timaynutin i yes ara yesdukel timnaḍin yessawalen taglizit akk d temnaḍin yessawalen tafṛensist ay ten-id-iqerben i wakken ad d-gent timnaḍin tifulmanin (autonomes), imezdaɣen n temnaḍin yessawalen taglizit ugin aya yernu nnuɣen i wakken ur d-yettili ara rṛay-agi. Wid yessawalen taglizit walan dakken aya d aɣawas (plan) ay d-ihegga udabu i wakken ad yarez timiwa yessawalen taglizit ɣer tmiwa yessawalen tafṛensist, dɣa s waya, zemren ad sṛuḥen tutlayt taglizit d yedles-nsen. Imi ay d-tewḥel Cameroun di tallit-nni di tegnit iweɛṛen am tin, bdan yemḍebbren ikamruniyen la ttemcawaṛen i wakken ad d-xedmen tamenḍawt tamaynut, deg wayen umi semman "askasi ameqran" (grand débat). Wid yessawalen taglizit, s umata, smenyafen ad teqqim tmurt n Cameroun dima s ɛecṛa temnaḍin-yines, mebla ma beddlent tlisa-nsent, u ma yella anabaḍ la yettxemmim ad yefk tafulmant (autonomie) i kra n temnaḍin, wid yessawalen taglizit smenyafen ad yefk kan tafulmant i wakk timnaḍin n tmurt u ad yerr Cameroun d tamurt tafidiṛalit.
I wakken ad tesnerni Cameroun tasertit n tesnutlayt (bilinguisme), tebda la tesselmad s snat tutlayin si 1961. Yella yessefk ihi ɣef tmurt ad tesseqdec snat tutlayin deg uselmed, ladɣa deg weswir (niveau) n tesdawit. Cameroun tesɛa setta n tesdawiyin n uwanak (ddewla), ṛebɛa deg-sent sseqdacent tafṛensist d teglizit d tutlayin n uselmed. Di tesdawit takamrunit, wid yessawalen tafṛensist d wid yessawalen taglizit ttɣimin idis s idis deg yimukan anda ay qqaren, lemmden akken. Ma d aselmad yesseqdac tutlayt tunṣibt ay yessen xir i wakken ad yesselmed timsirin-is (dduṛus) di lweqt i deg inelmaden ttaddamen tinqiḍin s tutlayt ay sen-yehwan, yernu asmi ara d-awḍen yikayaden (examens), zemren ad ten-sɛeddin s tutlayt ay sen-yehwan diɣ, ama s teglizit neɣ s tefṛensist. D acu kan, aseqdec n snat tutlayin di tesdawit takamrunit d ayen ay d-yeglan s waṭas n wuguren. Tamenzut, amur ameqran di temsirin s tefṛensist ay yettwaxdam, imi amur ameqran deg yiselmaden seg wid yessawalen tafṛensist, yernu inelmaden yessawalen taglizit ur ten-yeɛǧib ara waya u ttḥulfun dakken la yettɛeddi meḥyaf fell-asen. ɣef leḥsab n tezrawin (études) ay iga Tambi (1973) d Njeck (1992), di tasdawit n Yaoundé, 80% si temsirin yettwaxdam s tefṛensist di lweqt i deg ala kan 20% n temsirin ara yettwaxdamen s teglizit. D aya ay yedǧan inelmaden yessawalen taglizit ur ferṛḥen ara s tsertit tunṣibt n tesnutlayt di tmurt-nsen. Ugur nniḍen ay d-yesnulfa uselmed asnutlay netta d tukci n tenqiḍin deg yikayaden (examens), imi inelmaden yessawalen taglizit qqaren-d dakken iselmaden ur d asen-ttaken ara tinqiḍin yelhan. Di Cameroun, anelmad yezmer ad yesɛeddi akayad-is ama s tefṛensist neɣ s teglizit, maca aṭas seg wid yessawalen taglizit, mi ur rebbḥen ara di tezrawin-nsen, d iselmaden-nsen ay sseḍlamen, u qqaren-d dakken iselmaden yessawalen tafṛensist, imi ur ẓwiren ara di teglizit, ur fehhmen ara akken yessefk ayen d-uran yinelmaden-nsen yessawalen taglizit. Dɣa aya d yiwet si ssebbat ay yedǧan ikamruniyen yessawalen taglizit d wid yessawalen tafṛensist ur ttemsefhamen ara yernu yal tarbaɛt tettcikki di tayeḍ. Ma d taluft tis tlata ay d-tesnulfa tsertit-agi n tesnutlayt teqqen s aselmed n tutlayt tunṣibt tis snat i yinelmaden. Yuɣ lḥal, i wakken inelmaden ikamruniyen ad afen iman-nsen di tmurt-nsen u ad ilin wejden i wakken ad ɣren akken yessefk, adabu yesselmad tafṛensist i yinelmaden yessawalen taglizit, am wakken yesselmad taglizit i yinelmaden yessawalen tafṛensist. D acu kan, aselmed-agi n uheggi ur yettwaxdem akken yessefk, adabu ur yefki ara ttawilat yessefken i waya, yernu inelmaden ur sɛin ara lebɣi iǧehden i wakken ad lemden tutlayt-nsen tunṣibt tis snat. Anect-a maci d ayen ittgen ifadden i yinelmaden i wakken ad nadin ɣren mliḥ. Yessefk ɣef Cameroun ad tesselhu aselmed n uheggi ay tteg i yinelmaden, am wakken ara teqdec i wakken ad tesselhu aswir (niveau) n tmusni n yiselmaden di tutlayin tunṣibin. Aya ad yedǧ inelmaden ad sɛun laman xir n zik deg yiselmaden-nsen, yernu wid yessawalen taglizit ur ttḥulfun ara i yiman-nsen ttwaḥeqren.
Yessefk diɣ ad d-nger tamawt dakken imi Cameroun tesɛa snat tutlayin tunṣibin, aya yedǧa tamurt-agi ad tesɛu sin yinagrawen (systèmes) n uselmed yemgerraden, yernu ula d aya yesnulfa-d uguren yeḥwaǧen tifratin. Deg unagraw n uselmed afṛensis, taglizit d tanga (matière) yettuḥettmen ɣef wakk inelmaden seg wasmi ara d-bdun almad alamma d asmi ara faken almad-nsen alemmas. D acu kan, deg unagraw n uselmed aglizi, yessefk ɣef akk inelmaden ad lemden tafṛensist seg useggas-nsen amenzu n welmad alamma d asmi ara awḍen s aswir n GCE. Dɣa, anelmad yessawalen tafṛensist yernu yeɣra s unagraw afṛensist yewjed ad yelmed di tesdawit s tefṛensist xir n unelmad yessawalen taglizit u yeɣra s unagraw aglizi. Nnig waya, tukci n tenqiḍin temxallaf ger unagraw aglizi d unagraw afṛensis, yernu anect-a d ugur meqqren deg uselmed. Anelmad yeqqaren s unagraw aglizi yettextiri tamezzugt (spécialité) asmi ara yextir tinegwa (matières) i deg yeẓwer, yernu d tinegwa-nni kan ara yesɛeddi asmi ara yesɛeddi akayad n GCE (lbak), di lweqt i deg anelmad yeqqaren s unagraw afṛensis yettuḥettem fell-as ad iɣer akk tinegwa yernu ur irebbeḥ ara alamma yewwi-d talemmast (moyenne) deg wakk tinegwa ay yeqqar. Nnig waya, deg wayen yerzan aselmed n tutlayin tiberṛaniyin, d anagraw n welmad afṛensis ay yifen anagraw n welmad aglizi. Deg unagraw afṛensis, inelmaden yeqqaren deg uɣerbaz alemmas lemmden taspenyulit d talmanit, di lweqt i deg anagraw aglizi ur yesselmad ara i yinelmaden-is tutlayin-agi, dɣa wid yessawalen tafṛensist ifen wid yessawalen taglizit di tmusni n tutlayin tiberṛaniyin, yernu aya yezmer ad yedǧ inelmaden yeɣran s teglizit ad ḥulfun dakken ttwaḥeqren. Yuɣ lḥal, xas ma yella Cameroun la tesselḥay tamurt s tsertit n tesnutlayt, tamurt-a werɛad ur tesɛi ara tasertit n useqɛed n tutlayt ara tt-yedǧen ad tesseqdec snat tutlayin akken yessefk. Adabu ur a ixeddem acemma i wakken ad iẓer ma yella ayen ixeddem ɣef tutlayt yewwi-d kra n lfayda neɣ ala. Xas ma yella taglizit akk d tefṛensist simmal la irennu uzal-nsent di Cameroun u la ttuɣalent d tutlayin n wemsefham ger Yikamruniyen yettmeslayen aṭas n tutlayin yemgerraden, adabu ur a itteg acemma i wakken ad yesnerni snat-agi n tutlayin. Lemmer d lebɣi, adabu yessefk ad yeqdec ɣef useqɛed d usizeɣ n teglizit akk d tefṛensist n Cameroun, d acu kan, ar ass-a mazal adabu yesxasṣ ttawil i wanect-a. Tamurt ur tezmir ara ad tesnerni tutlayin-is tunṣibin mebla ma tga aya. Amkan n tutlayin tineṣliyin
Di tmurt n Cameroun, adabu yesseqdac kan tutlayin tunṣibin di lweqt i deg tutlayin tineṣliyin ala d agdud ay tent-yesseqdacen, citṭaḥ kan deg-sent ay yettwarun, yernu ddrent kan deg yilsawen n medden ay tent-yesseqdacen wagar-asen ama di tmurt neɣ deg yexxamen. Di temsalt-agi, Bitja'a Kody yenna-d : "tutlayin tiɣelnawin (tineṣliyin) ddrent kan deg yimawen n medden, la tent-sseqdacen kan sdaxel n twacult. Adabu ur yettnadi ara akk ad tent-yesseqdec ala kan di lḥemlat n tefranin (lbuṭ) anda kra ttmeslayen s tutlayin tiɣelnawin i wakken ad qennɛen medden. Ula d yiwet si tutlayin tiɣelnawin ur tettuseqdac di tedbelt (administration) neɣ di tɣemsa (presse), wala deg udellel neɣ di tilibizyu taɣelnawt, wala deg yiɣerbazen n ddewla neɣ di lḥemlat n uselmed n tɣuri ay ixeddem udabu." Ass-a, tutlayin-agi atenti la teddunt i wakken ad negrent, ladɣa di temdinin anda ay uɣalen yelmeẓyen la sseqdacen ugar tutlayin tunṣibin (officielles). Bitja'a Kody (2001) yenna-d dakken ɣef leḥsab n yiwet n tezrawt (étude) yettwaxedmen di temdint n Yaoundé, 32% seg yelmeẓyen yesɛan ger 10 d 17 yiseggasen di leɛmeṛ-nsen ur ssinen ara ad ssiwlen ula d yiwet si tutlayin tineṣliyin n Cameroun. D tafṛensist ay d tutlayt-nsen tawḥidt i yes ttemsefhamen akk d wiyaḍ. Bitja'a Kody yenna-d dakken ilmeẓyen yellan di liḥala-yagi mazal ad rnun di lǧil ara d-iteddun, imi Ikamruniyen ur nessin ara tutlayin tineṣliyin n tmurt ur zemmren ara ad slemden tutlayin-agi i yigerdan-nsen. Yuɣ lḥal, d Ikamruniyen s timmad-nsen ara ineqqen tutlayin-nsen tineṣliyin. Di lweqt i deg timenḍawin (constitutions) tiqdimin n Cameroun (1961, 1972, 1984) ur d-nnint acemma ɣef tutlayin tineṣliyin n Cameroun, tin n 1996 tefka azal i wesnerni-nsent, yernu aya d abeddel ameqran deg wennar n tsertit n tutlayin di Cameroun. Nnig waya, awanak (ddewla) itteg ifadden i medden (usligen - privés) i wakken ad qedcen i lmend n wesnerni n tutlayin tineṣliyin. ɣef waya, tirebbaɛ tusligin (privées) gant isenfaren (projets) n uneɛruḍ n uselmed akk d unadi ɣef tutlayin tineṣliyin yernu adabu, xas ma yella ur a d-yettak ara afus n lemɛawna, yeqbel iqeddicen-agi s tsusmi. Iqeddicen ay xeddment trebbaɛ am SIL-Cameroon, CABTAL akk d NACALCO d ayen igerrzen iteddun deg webrid yelhan : tirebbaɛ-agi la qeddcent i wakken ad ssizɣent (standardiser) tutlayin tineṣliyin u ad tent-slemden, am wakken ara ttgent leqdicat n unadi fell-asent u qeddcent i wakken ad tent-ttmeslayen medden yernu ur neggrent ara. D acu kan, nesḥissif imi tutlayin tineṣliyin mazal-itent ɣabent deg uɣerbaz n uwanak (ddewla), xas ma yella, ɣef leḥsab n wakken ay d-yeqqar Chumbow (1996), "aseqdec n tutlayin tiyemmatin seg yiseggasen imezwura n uselmed yetturar dduṛ meqqren deg wesnerni n tḥeṛci n wegrud".
Xas ma yella kra n tmura n Tefriqt n ddaw n Sṣeḥra sseqdacent tutlayin tineṣliyin deg uselmed di tlata yiseggasen imezwura n uselmed, Cameroun tesseqdac tutlayin-is tunṣibin (tafṛensist d teglizit) deg wakk iswiren (niveaux) n welmad, seg wasmi ara d-bdun warrac almad-nsen alamma d asmi ara awḍen ɣer tesdawit. D aya ay yedǧan medden ad ḥemmlen tutlayin tunṣibin u ad sɛunt azal ɣur-sen di lweqt i deg ḥeqren tutlayin tineṣliyin n tmurt-nsen. Maca taḥeqranit-agi n tutlayin tineṣliyin maci ala di Cameroun ay yella, yernu Adegbija (2000) yeqqar-d : "Yuɣ lḥal, deg waṭas n tmura ay yellan zik d tihersin (colonies) n Fṛansa d Portugal, tutlayin tineṣliyin ur ttwaqbalent, ur ttuselmadent deg uɣerbaz ula deg yiseggasen imezwura n welmad. Imi timura-yagi d tigellilin taswiɛt-a, ur bɣint ara ad gent ussisen (lmeǧhudat) i wakken ad beddent i tutlayin-nsent tineṣliyin, nnig waya, imawlan ttnadin i wakken igerdan-nsen ad lemden tutlayin tuṛufiyin (européennes) ɣef zik lḥal. Ttejṛiba tesban-d dakken amur ameqran deg yimawlan di Cameroun ur qbilen ara ad lemden yigerdan-nasen tutlayin tineṣliyin deg uɣerbaz. Aṭas n yimawlan ay yettaznen igerdan-nsen ɣer walmaten n yigerdan (jardins ḍenfants) akken kan ara awḍen tlata yiseggasen i wakken ad lemden taglizit neɣ tafṛensist. D ayen ibanen dakken imawlan ara yefken arraw-nsen i wakken ad lemden tutlayt tunṣibt ur begɣun ara ad lemden warraw-nsen tutlayin tineṣliyin asmi ara kecmen s aɣerbaz. Dɣa, tagnit-agi maci d nettat ara iɛiwnen tutlayin tineṣliyin ad kecment s aɣerbaz akamruni. Almaten n yigerdan sseqdacen tarrayin (méthodes) n uselmed tibriṭaniyin, timarikaniyin neɣ tifṛensisin. D tikli-yagi ay yedǧan timura n Tefriqt taɣerbit ay testeɛmeṛ Fṛansa zik-nni, ad qqiment dima qqnent idles-nsen ɣer Fṛansa, yernu d aya ay d-yezgan d unjug (obstacle) i wakken ur ttnernint ara tutlayin tineṣliyin di tmura-nsent. D acu kan, xas ma yella tebɣa Cameroun ad tessekcem tutlayin tineṣliyin s aɣerbaz, taswiɛt-a, ur tezmir ara ad teg aya, acku ameṣruf (budget) ay yefka udabu n tmurt-a i uselmed mecṭuh mliḥ, yernu ur yettadǧa ara agrud akamruni ad yesɛu ula cwiṭ seg wayen yeḥwaǧ d ttawil i wakken ad yelmed, nnig waya, lexṣaṣ n yedrimen yesxasṣ ula d tasnarrayt (méthodologie) n uselmed akk d usekcem n yiselmaden imaynuten. Seg wakken xusṣen yedrimen di Cameroun alamma ay yeqqim unabaḍ (lḥukuma) ɛecṛa yiseggasen ur yezmir ara ad d-yessekcem iselmaden imaynuten s aɣerbaz amenzu (primaire), yernu alamma ay d melmi kan ay tekfa taluft-agi. Dɣa, di tallit-nni, aṭas n tneɣra (classes) ay yeqqimen mebla aselmad yernu amur ameqran deg yigerdan ur ɣrin ara aṭas neɣ ur ufin ara win ara ten-yesseɣren. Ma yella tadamsa (économie) n tmurt ur tezmir ara i uɣerbaz, amek ay ara tezmer i usekcem n tutlayin tineṣliyin s aɣerbaz amenzu ? Yuɣ lḥal, asekcem n tutlayin s tineṣliyin s aɣerbaz maci d awezɣi neɣ d ayen iweɛṛen aṭas ɣef udabu akamruni, maca ugur atan deg wanect ara d-yesqam waya, ladɣa ma neẓra dakken aṭas seg yiselmaden n yiɣerbazen ikamruniyen la ttuxellaṣen s yedrimen n lemɛawna n Tbanka Tamaḍlant (Banque Mondiale). Imi adabu la yesseqac kan taglizit akk d tefṛensist deg uselmed, yernu yettmeslay d wegdud ala s tutlayin-agi, aṭas n medden yettmeslayen tutlayin tineṣliyin qqimen di rrif, ur zmiren ara ad ttekkin neɣ ad d-inin rṛay-nsen di temsal yesɛan azal di tmurt-nsen, yernu s waya, ur ttazmaren ara ad ttekkin deg wesnerni n tmurt-nsen. Aṭas deg-sen ur ẓrin d acu yellan di tmenḍawt (constitution) wala deg usaḍuf (lqanun) n uɛaqeb n tmurt-nsen d yisuḍaf ay yesselḥayen tudert-nsen. Dɣa, aselḥu n lumuṛ n uwanak (ddewla) d ayen yellan ger yifassen kan n tedɣert (élite), yernu xas ma yella adabu yessefra ad yesselmed taɣuri i yimeqranen, ar ass-a werɛad ur yebdi ara aya. Yuɣ lḥal, Tadaǧeu (1975) yenna-d dakken lemmer adabu ad yesselḥu tamurt s tlata tutlayin, taglizit, tafṛensist d tutlayin tineṣliyin, ad yeg ifadden i wakken ad ttwalemdent deg uɣerbaz u ad ttusqedcent deg yinurar merṛa, aya yezmer ad d-yawi abaɣur (lfayda) meqqren i Yikamruniyen. Ma d nekni si tama-nneɣ, nettwali dakken yelha lemmer tutlayin-agi tineṣliyin ad tent-skecmen deg s aɣerbaz amenzu : tabasaat (basaa), tabulut (bulu), tewondot (ewondo), tadualat (duala), tafe'fe't (fe'fe'), tafulfuldet (fulfulde), tamungakat (mungaka) akk d tpidgint n teglizit. Tabasaat ad tt-sqedcen wid ay tt-yessawalen di tama n yiri n lebḥeṛ n Cameroun akk d temnaḍin (provinces) n tlemmast n tmurt; tabulut akk d tewondot ad tent-sqedcen di tlemmast, deg wenẓul (sud) akk d temnaḍin ticerqiyin; tadualat ad tt-sqedcen wid Yedualaten akk d kra n yegduden n terbaɛt tasawat (sawa) am Yibakweriyen (Bakweri) akk d Yibakossiyen (Bakossi) di temnaḍin n wenẓul aɣerbi, d Yemboten (Mbo) yettidiren di temnaḍt n Yiri n Lebḥeṛ; tafe'fe't ad tt-sqedcen di temnaḍt taɣerbit; tafulfuldet ad tt-sqedcen di tlata-nni n temnaḍin n ugafa; tamungakat ad tt-sqedcen deg Temnaḍt n Ugafa Aɣerbi u di tgara, tapidgint n teglizit n Cameroun ad tt-sqedcen di temnaḍin anda ay ttmeslayen taglizit.
Askasi ɣef tutlayt taɣelnawtEdit
Seg wasmi ay tewwi Cameroun azarug-is (indépendance), afran n tutlayt taɣelnawt (tutlayt neɣ tutlayin tineṣliyin i yes ara sselḥun tamurt) yella-yas d ugur. Xas ma yella adabu yefren ad yewwet nneḥ ɣef temsalt-agi imi ay yugad lemmer ad yefren kra n tutlayt/tutlayin, u ad yedǧ tiyaḍ, aya ad d-yexleq uguren ger yegduden yemgerraden n Cameroun yernu ad ihudd tadukli n tmurt, kra n waggagen (intellectuels) imeqranen, imuzzag (spécialistes) n uselmed d yimesnilsiyen (linguistes) lhan-d mliḥ akk d temsalt-agi yernu nudan ad as-d-afen tifrat. Ngijol (1964) yessumer-d (proposer) ad tesɛu tmurt n Cameroun yiwet kan n tutlayt taɣelnawt i lmend n teywalt, n uselmed n tɣuri akk d uselmed deg uɣerbaz d wesnerni n tmagit (idendité) tadelsant n tmurt. Ma d Ba Njock (1966), si tama-s, yessumer-d dakken adabu ad yebḍu tamurt d timiwa ɣef leḥsab n tutlayin, yal yiwet ad tesɛu tutlayt-is i yiman-is. Xas ma yella takti-yagi (lfekra) telha, tifrat am ta tezmer ad d-tesnulfu uguren di kra n tmiwa anda ur tban ara d acu-tt tutlayt ay yettuseqdacen deg-sen s waṭas. Ahat, Ba Njock akk d wid yeddan d tmuɣli-s mmeslayen-d ɣef takti-yagi imi ay walan dakken deg yiseggasen n settin, yebda udabu la yesselmad setta si tutlayin tineṣliyin n tmurt di tesdawit tafidiṛalit, d acu kan, adabu akamruni yeḥbes aselmed-agi imi ay yugad lemmer ad d-neṭqen Yikamruniyen yettmeslayen tutlayin nniḍen u ad d-ssutren ad tent-sselmaden ula d nitenti. Nnig waya, i wakken ad yefru udabu tamsalt n wanta ay d tutlayt yifen tayeḍ, imḍebbren nnan-d tutlayin tineṣliyin merṛa n Cameroun d "tutlayin tiɣelnawin", ɛedlent akk yernu ulac amgerrad (lxilaf) gar-asent. Di temlilit n Useqqamu Aɣelnaw n Temsal Tidelsanin ay d-yellan di Yaoundé seg 18 ɣer 22 Dujembeṛ 1974, yeɛzem udabu ad asent-yessawal i tutlayin tineṣliyin "tutlayin tiɣelnawin". D acu kan, di lweqt i deg anabaḍ (lḥukuma) yella yeḥwaǧ ad yesɛu tabɣest (lkuṛaj) i wakken ad yefren anti ay d tutlayin tiɣelnawin i yes ara yesselḥu tamurt, netta yessanef i temsalt-a, u yefren ad yeɛdel ger wakk tutlayin mebla ma yefra ugur. Maca xas ma yella adabu ur yessaweḍ ara ad yefru aya, llant di Cameroun ɛecṛa n rṛadyuwat taẓiyanin (régionales), yal tamnaḍt tesɛa tin-is, yernu ttwaxedment-d i wakken ad ttmeslayen s tutlayin ay ttmeslayen aṭas di temnaḍin-nsent. Lweqt ay tettak yal rṛadyu i tutlayt-is taneṣlit yemxallaf si temnaḍt ɣer tayeḍ. Di temnaḍt n Ugafa Ubɛid (Extrême-Nord), rṛadyu n temnaḍt tettak 27.36% si lweqt-is i tutlayin tineṣliyin, ma d tamnaḍt n Ugafa Aɣerbi, rṛadyu-yines yellan di Bamenda tettak kan 4,17% si lweqt-is i tutlayin tineṣliyin. Yuɣ lḥal, yella wemgerrad d ameqran di lweqt ay tettak yal rṛadyu i tutlayin tineṣliyin, yernu aya yesskan-d dakken yal rṛadyu d nettat ay yettḍebbiren deg wanect ara tefk d lweqt i tutlayin-agi. Amur ameqran di teywalt (communication) yettwaxdam s teglizit d tefṛensist, ama di rṛadyu neɣ di tilibizyu n Cameroun, yernu aya yesskan-d dakken amur ameqran seg yimezdaɣen n Cameroun rran-ten di rrif imi ur sen-ttmeslayen ara s tutlayin-nsen, di lweqt i deg Ikamruniyen-agi, lemmer ad asen-mmeslayen s tutlayin ay fehhmen, zemren ad nefɛen tamurt-nsen ugar. Ula d Todd (1983) tettwali dakken yelha lemmer ad tefren Cameroun yiwet kan n tutlayt taɣelnawt. ɣef leḥsab-is nettat, tapidgint n teglizit n Cameroun tezmer ad turar dduṛ n tutlayt taɣelnawt mebla uguren imi tutlayt-a tesɛa tamṣuka (structure) iqerben ɣer tin n tutlayin tineṣliyin, yernu d nettat kan ay d tutlayt tawḥidt di Cameroun ur nesɛi ara agdud neɣ taqbilt ay tt-yettmeslayen d tutlayt-is taneṣlit, ur tesɛi tama ibanen anda ay tt-ttmeslayen wala ddyana yeqqnen ɣur-s, am wakken ur telli ara d tutlayt ay d-iḥettem kra n unabaḍ (lḥukuma) n yinehrasen (colonisateurs). S waya, wid yetṭfen talemmast ttwalin dakken tapidgint n teglizit n Cameroun d tutlayt ay izemren ad tesdukel mliḥ Ikamruniyen imi "ur telli d tutlayt n yiwen".
Llan wid ur neddi ara rṛay-agi, qqaren-d dakken tapidgint teqreb ɣer teglizit yernu amur ameqran di tmawalt-is (léxique) d awalen ay d-yekkan si teglizit.D acu kan, imi tutlayt-agi ttmeslayen-tt u ttemsefhamen yis-s waṭas n medden yettmeslayen tutlayin yemgerraden, yelha ma yella tettuseqdec d tutlayt n uselmed, u teqqar-d Todd (1983) dakken "lemmer ad tuɣal tpidgintd tutlayt n uselmed, aya ur d-yesqamay ara aṭas i unabaḍ (lḥukuma) akamruni. Tutlayt-agi fehhmen-tt waṭas n medden deg waṭas n tmiwa n tmurt, yernu ttemsefhamen yis-s Yikamruniyen ula akk d yinaragen-nsen (lǧiran) ifriqiyen, yernu xas ma yella qlil kan anda ay tettili tutlayt-agi d tutlayt tayemmat n wegrud, tikwal, llan aṭas n yigerdan n Cameroun ay s-isellen i tutlayt-a tettuseqdac seg wasmi ara ilin d imecṭaḥ. Aṭas aya seg wasmi ara tetturar tpidgint n teglizit n Cameroun dduṛ n usiweḍ n yedles akamruni, yernu tezmer ad tettuseqdec mebla uguren deg wemni (parlement) neɣ di lemcawṛat n tedrimt". Imi ay tettwaḥseb tpidgint n teglizit n Cameroun d yiwet si tutlayin n tmurt-a, tezmer ad turar dduṛ n tutlayt taɣelnawt mebla uguren. Nnig waya, aseqɛed d usizeɣ-yines (standardisation) ur s-d-yesqamay ara akk aṭas i udabu imi ay yella yagi wayen yuran s tutlayt-a. Maca xas ma yella tapidgint n teglizit n Cameroun tezmer ad d-awi ibuɣar (lfaydat) imeqranen i tmurt, adadu, taswiɛt-a, mazal yegguma ad yeg ifadden i wakken ad tettuseqdec.
TagraytEdit
Xas ma yella tasertit (politique) n Cameroun terked u tezmer tmurt ad d-telhu d wuguren n tutlayt, yettban-aɣ-d dakken aya maci si temsal timeqranin ay iceɣben adabu. Yuɣ lḥal, Cameroun, am waṭas n tmura n Tefriqt n ddaw n Sṣeḥra, ur tettwali ara dakken timsal n tutlayt zwarent. Dɣa, skud ulac uguren akk d tsertit n tutlayt i yes la tlehḥu tmurt ass-a, fiḥel ma yexdem udabu acemma nniḍen i wakken ad yefru uguren ay d-mazal ɛellqen. Xas ma yella imesnilsiyen (linguistes) d yimassanen ay d-yerran lwelha-nsen ɣer temsalt n tutlayin tineṣliyin la d-ttmeslayen u la d-ssumuren (proposer) iberdan ara yefrun ugur-agi, adabu akamruni yettban-aɣ-d dakken yefṛeḥ s tegnit i deg tella tmurt ass-a deg wennar n tutlayin. Yuɣ lḥal, ayen ara ixeddem udabu, la t-ixeddem kan i teswiɛt mebla ma iwala ɣer lbeɛd.
I wakken ad teg Cameroun tasetit n tutlayt yelhan, yessefk fell-as ad tesselmed igerdan s tutlayt-nsen tayemmat deg yiseggasen-nsen imezwura n welmad, sakkin, ad asen-tesselmed tutlayin tunṣibin (officielles - taglizit akk d tefṛensist). Maca, i wakken ad terbeḥ tsertit-agi, yessefk ad tettwaxdem ɣef leḥsab n ttawil yellan, u cwiṭ, cwiṭ kan, ladɣa di tmiwa n tmurt, berṛa i temdinin, anda igerdan ssnen kan tutlayin-nsen tineṣliyin. Dɣa, tutlayin tineṣliyin n yal tama ad ttusqedcent i uselmed u tent-snernin deg yeswiren (niveaux) yemgerraden. Yernu, mi ara tennerni kra n tutlayt, tezmer ad tuɣal d nettat ay d tutlayt n uselmed n temnaḍt merṛa. Anabaḍ (lḥukuma), iseqquma aẓiyanen (régionaux), yiseqquma n tutlayt d yemdanen iqeddcen ɣef tutlayt yessefk ad gen ifadden i yinelmaden i wakken maci ala d taglizit d tefṛensist wanag ula d tutlayin tineṣliyin, yernu yessefk ad yettwaxdem waya deg wakk timiwa n tmurt. Maca taswiɛt-a, tamsalt n tutlayt mazal werɛad tefri di tmurt n Cameroun anda amur ameqran seg yimezdaɣen "ur neɣri ara" ttwaɛezlen imi ur ssinen tafṛensist wala taglizit. Nnig waya, imi igerdan ur a lemmden ara s tutlayt-nsen tayemmat, aṭas n yigerdan ur a nrebbeḥ ara di tezrawin-nsen (leqraya), acku seɛɛun uguren akk d teglizit d tefṛensist, u di tgara, xas ma yella adabu yebɣa ad yesselḥu tamurt s snat tutlayin tunṣibin u yebɣa ad yeɛdel gar-asent, ur yessaweḍ ara, yernu yessefk ad yefru uguren yerzan aya imi ay yella wemgerrad (conflit) ger wid yessawalen tafṛensist d wid yessawalen taglizit, yernu aya yezmer ad yessiweḍ ɣer bedḍu n tmurt. ɣef waya, yessefk ɣef Cameroun ad tɛawed tamuɣli deg tikli ay d-tewwi di tsertit-is n tutlayin u ad teg ayen yessefken s tidet i wakken ad ten-tefru.
IdlisenEdit
- Chumbow, Sammy Beban (1996): "The Role of National Languages within a Comprehensive Language Policy for Cameroon". Academic Discourse presented at the University of Buea.
- Ngijol, Pierre (1964): "Nécessité ḍune langue nationale". ABBIA No. 7: 83-99.
Njeck, Alice Forsab (1992): Official Bilingualism in the University of Yaounde : Some Educational and Social Issues. Mémoire de Maîtrise, Université de Yaoundé.
- Tadaǧeu, Maurice (1975): "Language Planning in Cameroon: Towards a Trilingual Education System". In: Herbert, Robert K. (ed.): Patterns in Language, Culture and Society: Sub-Saharan Africa. Colombus, Ohio: 53-75. (= Working Papers in Linguistics 19).
- Tambi, Jot (1973): Received Language Bilingualism in Cameroon: A Study of Functions and Attitudes. Mémoire du DES, Université de Yaoundé.
- Todd, Loreto (1983): "Language Options for Education in a Multilingual Society: Cameroon". In: Kennedy, Chris (ed): Language Planning and Language Education. London: 160-171.
- Yettwakkes-d umagrad-agi si Linguistik online 18, 1/04
Tamselyut, Iseddagen & Izdayen IberraniyenEdit
- Wikipedia s tefranṣiṣt
- http://imedyazen1.tripod.com/ Sɣur George Echu, Tasuqilt sɣur Omar Mouffok.

robotstxt: allowed

filter: keep


text:
Bible verses about "the holy trinity" | Kabyle
3
Buṭrus inṭeq ɣuṛ-es yenna : Ay Ananyas, acuɣeṛ i teǧǧiḍ Cciṭan yeččuṛ ul-ik ? Acuɣeṛ i teskadbeḍ i Ṛṛuḥ iqedsen mi tekkseḍ yiwen umur n yedrimen n wakal i tezzenzeḍ ? Uqbel a t- tezzenzeḍ, akal-nni yella d ayla-k!
4
Mi t-tezzenzeḍ, idrimen-nni daɣen d ayla-k! Amek armi i teṣṣawḍed aț-țxeḍmeḍ yiwet lḥaǧa am tagi ? Ihi mačči i yemdanen iwumi teskadbeḍ, lameɛna i Sidi Ṛebbi!
6
meɛna ɣuṛ-nneɣ nukni yiwen kan n Ṛebbi i gellan, d baba-tneɣ Ṛebbi i d-ixelqen kullec, ula d nukni d ayla-s. Anagar yiwen n Ssid i gellan : d Ɛisa Lmasiḥ, yis i d-yella kullec, yis daɣen i nedder ula d nukni.
26
Lameɛna Amɛiwen, Ṛṛuḥ iqedsen ara d-iceggeɛ Baba s yisem-iw, a wen-isselmed kullec yerna a wen-d-ismekti ayen akk i wen-d-nniɣ.
19
Ṛuḥet ɣer tmura meṛṛa n ddunit, slemdet imdanen iwakken ad uɣalen d inelmaden-iw, ad țwaɣedṣen s yisem n Baba Ṛebbi, s yisem n Mmi-s akk-d yisem n Ṛṛuḥ iqedsen.
14
Win akken yellan d Awal, yuɣal-ed d amdan, iɛac gar-aneɣ, yeččuṛ ț-țideț akk-d ṛṛeḥma. Nețweḥḥid di lqeḍra i d-yefka Baba Ṛebbi i Mmi-s awḥid.
1
Di tazwara yella win yellan d Awal n Ṛebbi, yella akk-d Ṛebbi, d nețța i d Ṛebbi.
26
M'ara d-yas umɛiwen, win akken ara wen-d-ceggɛeɣ s ɣuṛ Baba Ṛebbi, Ṛṛuḥ n tideț ara d-yasen s ɣuṛ-es, nețța s yiman-is ara d-icehden fell-i.
30
axaṭer nekk d Baba, d yiwen.
Topical data is from OpenBible.info, retrieved November 11, 2013, and licensed under a Creative Commons Attribution License.


text:
20
Seg wasmi i d-yexleq ddunit, ayen akk yeffren ɣef wallen, nețwali-t di lecɣal-is; nezmer a neɛqel belli d nețța kan i d Ṛebbi yesɛan tazmert ur nfennu; daymi wigi ulac fell-asen ssmaḥ.
21
?as akken ẓran yella Ṛebbi, ur setɛeṛfen ara yis; ur t-ḥmiden, ur t-ckiṛen, lameɛna țkemmilen deg yir ixemmimen-nsen armi iɣumm ṭṭlam ulawen-nsen.
22
?țaran iman-nsen d lɛuqal armi uɣalen d imejhal.
23
Beddlen lɛaḍima n Sidi Ṛebbi yeddren s lmeṣnuɛat yesɛan ṣṣifa n wemdan ifennun, ṣṣifa n leḍyuṛ, n lewḥuc yesɛan ṛebɛa iḍaṛṛen, d wayen akk ileḥḥun ɣef wuɛebbuḍ;
24
daymi i ten-yeǧǧa Sidi Ṛebbi tebɛen lebɣi n wulawen-nsen, xeddmen ticmatin, ṣṣawḍen armi kksen lḥeṛma ɣef yiman-nsen.
25
Beddlen tideț n Sidi Ṛebbi s lekdeb, ɛebbden ayen yețwaxelqen, ǧǧan win i d-ixelqen kullec, nețța i gețțubarken i dayem; Amin!


text:
Wp/shi/Abdslam Mjawi
Abdslam Mjjawi iga unazur amazigh. Idi ar tizi da snat tessfifin, tamnzut g usggas 1989 digs kust tmdyazin (turarin): Tamazirt inu, Igider, Sefeld, Asmammi. Tiss snat tffaghd g wayyur wiss sa 1996, gis sdist turarin: Duniyt, Ha cbab, Awal nk a baba d imi, Ajjat angh a middn, Ayt ma tngh, Uni d a rja nu. , issagh as "Tutlayt inu". Ar izrra unazûr Mjjawi masd iqqan ad dufn imazighen i umarg nsen aqqbur mac illa fllasn ad sbughlun, allen aswir n umarg atrar, igh ran ad awdên moyad, iqan d ad skern anmalu (syndicat) nnsn acku inmula yad illan ur gin i tzuri tamazight taghamt nes. Menck n inmuggarn n turart tanamurt ad izrin ur digs caren (dran) inazuren imazighn. Mayad ur igi taghdemt. Mjjawi nettan, s ixf ness ad ittaran tiguriwin n turrarin nes, isti yasnt anya irwan, irir tamdyazt "Lmeghrib inu" n umdyaz Muhmmad Mustawi, S wanya n Hmad Drisi, "Adfel" yura Brahim ayt Gherghin s wanya n Mohamed Belmejrof d wiyyad... Ar issutur Mjjawi g tmsmunin timazighin ad tsenmalant inmuggarn n umarg Amazigh ismunan inazurn n Sus, Atlas d Arrif d tesgiwin yadn n tmurt negh fad ad tmyissin, issanten ugdud n turart tamazight


text:
Wp/shi/Azawan
Azawan niɣd amarg iga yat taẓuri lli ismun wal nqṭ n imasn n umarg zund ribab, luṭar, tallunt, lgiṭar, talewwadt , ganga d imasn yaḍn.
Amzruy[edit]
Azawan imund d tudert n ufgan ur nẓḍar ad n nna wala nssin managu izwar ula yufa ufgan taẓuṛi yad. Mac nẓḍar ad n nna masd afgan ar isflid d ar ittannay mad ittmussun ɣ tamans ar iswingim f mammu itslla d ar ttiri , yarm ad askr zun lḥs lli mmu itslla.
Anaw n uzawan[edit]
kraygat iɣrm niɣd agmmaḍ wala tamazirt tuyssan s yan wanaw nu uzawan ns. Mac illa uzawan lli iffuɣn tamazirt ns s tmizar yaḍn ig win umaḍlan.


text:
Reunion.com > Filomena Tavares - Murat Tekin > Samuel Tedder - Grace Teddy
Classmates from Samuel Tedder to Grace Teddy
Samuel Tedder Sandra Tedder Sandy Tedder Sara Tedder Sarah Tedder Scott Tedder Sean Tedder Seth Tedder Seward Tedder Shana Tedder Shandis Tedder Shane Tedder Shannon Tedder Sharah Tedder Sharanda Tedder Sharon Tedder Sharrod Tedder Shawn Tedder Sheila Tedder Shelby Tedder Shelley Tedder Sherman Tedder Sherri Tedder Sherry Tedder Shirley Tedder Sofia Tedder Sonny Tedder Stacy Tedder Stanley Tedder Stanton Tedder Starsha Tedder Stephanie Tedder Stephen Tedder Steve Tedder Steven Tedder Stewart Tedder Sue Tedder Susan Tedder Susie Tedder Suzanne Tedder Sylvia Tedder Tabitha Tedder Tami Tedder Tammie Tedder Tammy Tedder Tanna Tedder Tanya Tedder Tara Tedder Taryn Tedder Taylor Tedder Ted Tedder Tedder Tedder Teresa Tedder Terra Tedder Terrance Tedder Terri Tedder Terry Tedder Thelma Tedder Theresa Tedder Thomas Tedder Tia Tedder Tiffany Tedder Tim Tedder Timothy Tedder Tina Tedder Tisa Tedder Toby Tedder Todd Tedder Tom Tedder Tommy Tedder Tona Tedder Tony Tedder Tonya Tedder Tory Tedder Tracey Tedder Traci Tedder Tracy Tedder Traveis Tedder Travis Tedder Trent Tedder Trevor Tedder Troy Tedder Trudy Tedder Twila Tedder Tyrone Tedder Valerie Tedder Vanessa Tedder Velvet Tedder Verma Tedder Verne Tedder Vernetha Tedder Vernon Tedder Veronica Tedder Vic Tedder Vicki Tedder Vickie Tedder Victoria Tedder Virgil Tedder Virginia Tedder Wade Tedder Walker Tedder Walter Tedder Wanda Tedder Warnock Tedder Warren Tedder Wayne Tedder Wendell Tedder Wendy Tedder Wesley Tedder Whitney Tedder William Tedder Willie Tedder Wilma Tedder Winnie Tedder Yolanda Tedder Yorke Tedder Yvonne Tedder Zach Tedder Zachary Tedder Zack Tedder Zelton Tedder Jolyn Tedder-fergon John Tedder-hairfield Kimberly Tedder-trisch Amber Tedders Brenda Tedders Carolyn Tedders Carrie Tedders Christopher Tedders Dana Tedders Dylan Tedders Emory Tedders Eric Tedders Grady Tedders Hope Tedders James Tedders Jim Tedders John Tedders Kathy Tedders Kenny Tedders Kimberly Tedders Larry Tedders Laurette Tedders Lillie Tedders Lonnie Tedders Lynn Tedders Nikki Tedders Paula Tedders Phillip Tedders Phyllis Tedders Pierre Tedders Robert Tedders Ryan Tedders Shirley Tedders Stephanie Tedders Ted Tedders Thomas Tedders Timothy Tedders William Tedders Teddi Teddi Victoria Teddi Daniel Teddick Edward Teddick Gayle Teddick Jackie Teddick John Teddick Joseph Teddick Michael Teddick Adrian Teddington Charles Teddington Damien Teddington Jeanne Teddington Carolyn Teddleton Cynthia Teddleton Delbert Teddleton Doyne Teddleton Freddie Teddleton Heather Teddleton Katie Teddleton Marty Teddleton Mendy Teddleton Ray Teddleton Regina Teddleton Todd Teddleton Tyrone Teddleton William Teddleton April Teddlie Bobby Teddlie Charles Teddlie Damon Teddlie David Teddlie Dennis Teddlie Don Teddlie Doris Teddlie Edna Teddlie James Teddlie Jessie Teddlie John Teddlie Judy Teddlie Justin Teddlie Kellye Teddlie Lea Teddlie Michelle Teddlie Nicole Teddlie Patricia Teddlie Robin Teddlie Susan Teddlie Terry Teddlie Theresa Teddlie William Teddlie Lisa Teddone Alex Teddy Amy Teddy Bear Teddy Bernadette Teddy Betty Teddy Beverley Teddy Bill Teddy Billy Teddy Bob Teddy Brandon Teddy Brent Teddy Brian Teddy Brooks Teddy Candice Teddy Caroline Teddy Catherine Teddy Charles Teddy Cheri Teddy Christine Teddy Clark Teddy Cody Teddy David Teddy Davis Teddy Diane Teddy Donna Teddy Dorothy Teddy Duane Teddy Edward Teddy Emily Teddy Eric Teddy Erika Teddy Esther Teddy Floyd Teddy Franklin Teddy Fred Teddy Garfield Teddy George Teddy Gordon Teddy Grace Teddy


text:
Ayen i d-yernan d aneggaru : 5 Yulyu.
Ɣef tmeddit-ik ass-a yulli wass, azaglu dayen yettwakkes ɣef yir-ik; azaglu nni trefdeḍ acḥal d aseggas, tkarzeḍ iḥarqan d sḥari, awal ur k-id-yuli, timenna ɣur-k teǧǧiḍ-tt i tagara. Anyir-ik ɣas yezga di lqaɛa, ass-a trefded s wallen-ik d asawen, d igenni ik-d-zaknen. Tiwwura-k ldint I waḍu n yal tama; semmeḍ, yaḥma. ɣas akken tarɣa tfekka, ḥelu tzedɣ-it tatut. Zuɣren-k teddiḍ, qnen-k tensiḍ, mlan-ak abrid tiwwiḍt sanga akkeni id-ak-wahan. Ksan ameksa nni ik-yeksan ɣas keč teksiḍ deg yeẓṛa d ṛmel n ṣaḥra. Anida-t akka win tecqiḍ ? Ass-a zman yetti , mi ibran I win akkeni ik-yeksan deg-s ur d srin, deg-k ur d cqin, ayen akkeni ibɣan d ayen yellan deg wakal-ik. (...)
Ar melmi ad runtt tyemmatin tiqbayliyin ɣef warraw-nnsent akked yirgazen-nnsent? Ar melmi ilemẓyen n tmurt n yeqbayliyen ad ttcihwan tarewla akin i yil? Ar melmi ad nsel anagar yir isallen? Ar melmi ara ttazzalen ineɣmasen d timeḥzizwar ɣef anwa ara d-yawin uṭṭun n wid yettwanɣan? Ar melmi ara d-yeqqim ugdud aqbayli ad yettidir ddaw n lḥers d tuksa n tlelliyin ɣef iɣlin watmaten-nnsen? Ar melmi aqbayli ara yefɣen seg uxxam-is ad yettxemmim ma yella ad d-yuɣal ɣer warraw-is neɣ uhu? Ar melmi ara tettraǧu tesdawit-nneɣ taɣalin n imusnawen-is akked iselmaden-is i tt-yeǧǧan? Ar melmi ilemẓiyen-nneɣ ad reglen ɣef iɣerbazen i wakken ad nadin adrim? Ar (...)
Ugar n 700 n yinelmadeden Iqbayliyen i ikecmen deg usalag di tesdawit n Sṭif seg sendiḍelli ,akken ad sɛun tigezmi s Tefransist. Lewhi n 8 n tsebḥit n yiḍelli ,xedmen anejmaɛu akken ad ḥersen tadbelt n tesdawit ɣef uzref-nsen maca akken kan d-dduklen deg yiwen umkan ,bdan sellen-d i rregmat seg inelmaden-nniḍen. " Uɣalet ar tmurt-nwen " ," a tarwa n Fransa " ,ay iḥerkiyen " ," ulac Tarumit dagi "...atg ,rregmat-agi s Taɛrabt i d-llant i yeswehmen inelmaden Iqbayliyen ladɣa i ten-yesserfan alarmi temxembal . Inelmaden-agi yugin taɣuri s Tefransist ,tuget-nsen n Sṭif akked Burǧbuɛririǧ. Imi tefra ,ddeqs n yinelmaden i yuɣalen ar Tmurt n Yiqbayliyen (...)
Sdeffir n usnulfu n Umussu n Timanit i Tmurt n Yeqbayliyen (MAK) deg 2001, Ferḥat Mehenni yesbed-d, ass n 01 yunyu 2010, deg yinig, Anabaḍ Ueḍil Aqbayli (GPK). Γas seg zik-is tebḍa gar ddin d tsertit, assa Tamurt n Yeqbayliyen tenneḍrura seg twuɣa n irebraben isnesselmen, i ixeddmen akken i sen-yehwa, acku ddula tazzayrit tefka-asen-d afus, akken d-temla tmuɣli n GPK, Anager seg 14 ar 21 ɣuct 2011, Tamurt n Yeqbayliyen, ḍrant-d deg-s 7 n txazabiyin tirebrabin, nɣant 07 n yemdanen, glant-d s 50 n yimejraḥ. Γas akken lqaea n Tmurt n Yeqbayliyen d 2% kan seg Tmurt n Lezzayer, 30% seg leesker n Lezzayer i ireṣṣan deg-s seg 2004. Tamurt n Yeqbayliyen (...)
Di turda-w nekki win yettkukrun tidett, win inekren tilawt, d aṭṭan i yuḍen! Yuḍen deg yixef-is, am win yezdeɣ qawsas deg yiɣsan-is. S umeslay, ur ǧǧin kra, senqaden kra yeqnen ɣer tutlayt n teqbaylit. Ayaḍra, ma yella wacu i gan i wakken ad sḥirbeben ɣef teqbaylit-agi? Tiririt ur tewɛir ara, ur telli d tufirt. Ammer kan ad nerzu ɣer tmurt n Yiqbayliyen, ad nwali anda tṣaweḍ taluft n uselmed n Teqbaylit neɣ Tamaziɣt s umata. Ur nettibɛid ara ɣef Bgayet, Tizi wezzu neɣ Tubirett. Win ara y-nadin deg uɣerbaz ad d-yerr ul-is d amejruḥ. Amek ṣṣawḍen imeṣwaḍen n tutlayin-nniḍen ad asen-inin i yiselmaden-nnsen, ad fernen akud i asen-iwulmen wa ad ǧǧen tamaziɣt, (...)
Ass-a yekka-yaY-d nnig n lkanun, win ara ad t-ireglen yerba ifassen-is. Aṭṭas n wid is-isnen, maca ugar deg-sen d uzligen (neY sneemilen d uzligen) ifassen. Mi d as-nenna ad nessider asafu ara Y-d-ifken tafat, neḍḥa-d ziY nugem i lkanun neǧǧa-t d asemmaḍ...Taftilt yezYuYden di tesga, yekfa deg-s lgaz, teẓra-m amek id asteḍra... Ma d asaglu i Yef nettḥarab yuḍef-it maras, ljedra-s tuYal d uruz, wissen kan aẓar-nni... Di tsusmi i yufan timenna wat wawal, almi agdud yuYal d iYid bu tciṭa, wehi-as yedda ! Itess iYeblan-is almi yesker yissen : ur yeẓri anida yeggar iḍarren-is, mi d-yuki, yufa-d ziY yeYreq deg iriran-is...Maena, ttif win yeṭfen wiṭ wala win yebran. (...)
Ass-a yezzi-d useggas seg mi i d-yerna weɣmis nneɣ Tamurt.info tadla-s s annar n taywalt taqbaylit. Neslal-it-id ass-nni n 12 yennayer 2010. Aseggas amenzu atan yezzi-d, kra n wayen yevran deg tmurt n yiqbayliyen neɣ ayen yuɣen iqbayliyen i yellan di ddunit meṛṛa newwi-awen-t-id. Yal ass ieeggalen d yemvebren n weɣmis kerfen tagecrirt i lmend ad wen-d-nefk isallen s ṛebea tutlayin irefden amennuɣ nneɣ; deg-sent: Taqbaylit, tafransist, taglizit, d talmanit. Nedda-d seg wecrured ɣer tikli, ɣas abrid yessawen maca ur nelli ara seg wid iberrun i ṭbel deg waman. £as di tazwara tettxaṣa tirmi1, yeweer usuddes, ur yeshil usufeɣ n weɣmis s Intenet, (...)
At ufella bedlen udem i wurar-nnsen, bedlen tikli-nnsen akken ad qqimen deg udabu, maca tikelt-a d rrehba ara seqdacen, rran-tt d urar deg wennar n tsertit. Surfen i wid yeǧǧa yisem ad xeṭfen imdanen yesɛan tadrimt akken ad kerfen tamsa di tmurt n yeqbayliyen. At ufella ttwalin aɣref aqbayli di tmezgida. Aqbayli ittwali imal-is d tafat, ma ara yeẓẓar iqbayliyen ttefɣen-d s abrid, ɣas ma yella mgaradent tiktiwin-nnsen myuṭṭafen afus deg afus : akken ad d-rren tilelli i wid yettwaxṭafen akken ad huden aɣrab n tugdi akken ad d-inin ala i twuɣa i d-iderrun di tmurt n yeqbayliyen ala i nnger n wegdud... Ass-a, la nettwali di ḥala i deg i nella (...)
Assa, tamsalt n teqbaylit teena ak iqbayliyen anda ma llan. Neɣ ahat tyita deg yeqbayliyen fessuset ! Yuɣ lḥal ufan-d aqbayli d sebba akken azekka ad awḍen ad ḥakmen tamurt ɣef weerur nneɣ, ass-nni ad nili akken ilaq daw uṣebbaḍ-nsen. Ad ak-qqaren tutlayin nniḍen yefka-yasent lqanun ad illint akken i d-yenna Ṛebbi. Ma d taqbaylit a tt-yeǧǧ Ṛebbi d tamuḍint ! Nekkni ad as-nini : Ala, ula d nekkni ur nebɣi ara ad yettwakes fell-aɣ sser. Cfut a yiqbayliyen d imusnawen nneɣ i d-yennan : Tutlayin am yemdanen kif-kif-itent deg wezref. Win yebɣan ad yexdem lxir i tmurt n yeqbayliyen a t-ieuz wegdud. Ma d win yettnadin ad yesker ṭrad ger iqbayliyen winna reglen (...)
Tamurt n Yeqbayliyen, d tamurt nneɣ, d tamurt n tlelli, d tamurt n lxir, d tamurt n liser, ur tettuɣal ɣer deffir, ur tettɣimi d tagujilt. Akal-is ad d-yeqqar : "rret-d tamurt i tarwa-as, i wid ttiḥemlen, i wid i ttittawin deg ul, i wid yettaken tidi-nnsen yal ass akken a d ttimɣur, akken ad ttecbu timura". Akal ikemmel yenna : "Tamurt i ymawlan, awal i wegdud, netta yettqadar yessefk ad uttuqader, yeččur d nnif d yiseɣ yuḥwaj talwit d liser. Ar ass-a ur yuklal ara wid t-iḥekmen, acku ran a tmeṭlen, gezmen-as asirem... ɣilen nɣan-t". D awezɣi, yiwen ur yezmir a d-yekk nnig lebɣi-s, yiwen ur yezmir ad yerkeḍ tamuɣli-s d targit-is. Ass-a, iqbayliyen (...)
Annoncer et faire de la publicité sur Tamurt
Service Online Tamurt : Rencontres | Emplois | Recherche | Petites-Annonces | Loisirs | Naissances, Mariages, Nécrologie | Abonnement | E-paper
Tamurt associated websites : Tamurt.tv | Kabylei.eu
Copyright 2009 - TAMURT GmbH, Sitz : München, HRB 190566 | USt-IdNr.: DE275782578


text:
Aggagen d imusnawen iqbayliyen amur ameqran deg-sen kkumten, ffren ttrajun and ara yerr ubehri. Tedra yid-sen am tserdasit n tilas (l’armée des frontieres) di tallit n tegrawla.
Ma d ttwakksen-d izerfan n wegdud aqbayli ad ssufghen timejjatin (oreilles)ma ulac a ten-in ttfarasen aghrum tam3ict d udabu.
Yettughad lhal atas ghef waggagen sumata d kra n yimyura uba3da yellan di berra (fransa lalman...), imi macci gher udabu a3rab amhersiw i ixeddmen, ghunzan ad fken afus d lkuraj (un soutien au minimum) i wid yettnaghen ghef tefran-iman (autodetermination). Adgha zran idlisen ttarun ur (...)
Anda i lliɣ ? Axxam > Dagi & Tura
Annoncer et faire de la publicité sur Tamurt
Service Online Tamurt : Rencontres | Emplois | Recherche | Petites-Annonces | Loisirs | Naissances, Mariages, Nécrologie | Abonnement | E-paper
Tamurt associated websites : Tamurt.tv | Kabylei.eu
Copyright 2009 - TAMURT GmbH, Sitz : München, HRB 190566 | USt-IdNr.: DE275782578


text: Kabyle(i) 1 Ifariziyen d kra lɛulama n ccariɛa i d-yusan si temdint n Lquds, nnejmaɛen-d ɣer Sidna Ɛisa. 2 Walan kra seg inelmaden-is tețțen aɣṛum mbla ma ssarden ifassen-nsen, akken tella di lɛadda-nsen. 3 Axaṭer ifariziyen akk-d wat Isṛail ur tețțen ara uqbel ad ssirden ifassen-nsen, imi ṭṭfen di lɛadda n lejdud-nsen. 4 M'ara d-uɣalen si ssuq, ur tețțen ara alamma uɣen luḍu. ?ṭfen daɣen deg waṭas n lɛaddat nniḍen : tarda n yeqbac, n tbuqalin, akk-d lḥilat meṛṛa n nnḥas. 5 Ifariziyen d lɛulama steqsan-t, nnan-as : Acuɣer inelmaden-ik ur ṭṭifen ara di lɛaddat i ɣ-d-ǧǧan lejdud nneɣ, atan tețțen s ifassen yumsen ? 6 Yerra-yasen : Ay at sin wudmawen! Fell-awen i d-yura nnbi Iceɛya mi d-yenna : Lǧil-agi țɛebbiden-iyi s yimi-nsen kan, lameɛna deg ulawen-nsen beɛden fell-i aṭas. 7 Aɛebbed-agi i yi-țɛebbiden ur yesɛi ara lqima, imi ayen sselmaden mačči s ɣuṛ-i i d-yekka meɛna d lɛaddat n yemdanen kan. 8 Tețțaǧǧam lumuṛat i d-yefka Sidi Ṛebbi akken aț-țtebɛem leɛwayed n yemdanen . 9 Sidna Ɛisa yenna daɣen : Tețțarram di ṭṭerf lumuṛ n Ṛebbi, iwakken aț-țeṭṭfem di leɛwayed-nwen. 10 Axaṭer Musa yenna-d qadeṛ baba-k d yemma-k. Yenna-d daɣen : Win ara ineɛlen baba-s d yemma-s, ad ițwaḥkem fell-as s lmut. 11 Ma d kunwi tesselmadem belli yezmer yiwen ad yini i baba-s neɣ i yemma-s : « Ayen s wacu ilaq a kkun-refdeɣ, fkiɣ-t d lqeṛban, ( yeɛni d lweɛda i Ṛebbi). » 12 S wakka tserrḥem-as ur yețɛawan ara imawlan-is. 13 Atah wamek i tețbeddilem awal n Ṛebbi s lɛaddat-nwen yerna aṭas n temsalin nniḍen i txeddmem am tigi. 14 Yessawel daɣen i lɣaci yenna yasen : Smeḥset-iyi-d akk, tfehmem : 15 Mačči d ayen ikečmen ɣer daxel n wemdan ara t-yesneǧsen, meɛna d ayen i d-ițeffɣen seg ul-is. 16 Ma tesɛam imeẓẓuɣen isellen, slet-ed! 17 Mi geǧǧa lɣaci-nni, yekcem ɣer yiwen wexxam, inelmaden-is ssutren as a sen-d-issefhem lemtel nni. 18 Yenna-yasen : Eɛni ula d kunwi ur tefhimem ara ayen bɣiɣ a wen-t-id-iniɣ ? Ur teẓrim ara belli mačči d ayen i gkeččmen ɣer daxel n wemdan i t-yessenǧasen ? 19 Axaṭer ayagi ur ikeččem ara ɣer wul-is, meɛna ɣer uɛebbuḍ-is, dɣa ad ițwadeggeṛ ɣer beṛṛa. S wakka, i gesseḥlel Sidna Ɛisa yal lqut. 20 Yerna yenna : D ayen i d-ițeffɣen seg wemdan i t-yessenǧasen. 21 Axaṭer si zdaxel n wul-is i d-țeffɣen yir ixemmimen : asefsed, tukerḍa, timegṛaḍ, 22 zzna, yir ccehwat, cceṛ, tiḥila, lexdeɛ, tismin, lekfeṛ, zzux, d wayen akk yellan d lehbala. 23 Ayagi akk ițeffeɣ-ed seg ul n wemdan yessenǧas-it. 24 Sidna Ɛisa iṛuḥ syenna ɣer leǧwahi n temdint n ?ur. Yekcem ɣer yiwen wexxam. Ur yebɣi ara a t-ẓren medden anda yella, lameɛna ur yezmir ara ad iffer fell-asen. 25 ?-țideț, akken kan yewweḍ, ațaya yiwet n tmeṭṭut yesɛan yelli-s izdeɣ-iț uṛuḥani; tesla s Sidna Ɛisa dɣa tusa-d teɣli ɣer idaṛṛen-is. 26 Tameṭṭut-agi ț-țagrikit, tusa-d si leǧwahi yellan ger tmurt n Surya d Finisya. Tessuter-as ad issufeɣ aṛuḥani izedɣen yelli-s. 27 Sidna Ɛisa yenna-yas : Eǧǧ uqbel arrac n wexxam ad ṛwun, axaṭer ur ilaq ara a nḍeggeṛ aɣṛum n warrac i yeqjan imecṭaḥ. 28 Terra-yas : Ih a Sidi, meɛna iqjan imecṭaḥ ddaw ṭṭabla, tețțen tifețțitin iɣellin i warrac. 29 Imiren yenna-yas : ?ef wawal-agi i d-tenniḍ, ṛuḥ, yelli-m yeffeɣ-iț uṛuḥani. 30 Mi tewweḍ ɣer wexxam-is, tufa yelli-s teḍleq ɣef wussu, yeffeɣ-iț uṛuḥani. 31 Sidna Ɛisa iṛuḥ si lǧiha n temdint n ?ur, iɛedda-d ɣef temdint n Sidun, yezger tamurt n ɛecṛa-nni n temdinin i deg llant ɛecṛa temdinin-nni, yewweḍ ɣer lebḥeṛ n Jlili. 32 Wwin-as-d yiwen wergaz d aɛeẓẓug, d ameqmaq; ḥellelen-t iwakken ad issers afus-is fell-as. 33 Sidna Ɛisa yewwi-t yid-es, issebɛed-it ɣef lɣaci; mi gessekcem iḍuḍan-is deg imeẓẓuɣen n wergaz nni, idhen iḍuḍan-is s imetman, yennul-as iles-is yis-sen, 34 dɣa yerfed allen-is ɣer igenni, yerra-d nnehta yenna : Effataḥ! (Yeɛni : eldi) 35 Imiren kan, imeẓẓuɣen-is ldin, iles-is iserreḥ, yebda yețmeslay akken ilaq. 36 Sidna Ɛisa iweṣṣa-ten ur țɛawaden i yiwen ayagi; meɛna simmal yețweṣṣi deg-sen, simmal nutni țberriḥen lexbaṛ. 37 Lɣaci wehmen, tɛeǧǧben deg wayen ixeddem, qqaṛen-as : Ayen ixeddem akk igerrez; yețțarra-d ula ț-țimesliwt i iɛeẓẓugen yessenṭaq-ed ula d igugamen!


text:
Ussan-agi yezrin rzan-d yeedawen n ugama ɣer tẓegwa tiqbayliyin akken ad ssiɣen times. Times tuɣ deg waṭas n wadgen. Si Bgayet ɣer Tizi, anda tmuqleḍ d abbu. Tiseddarin n tezɣelt ulint, wwḍent tikwal ugar n 40°. Anda yedda wemdan “yerɣa” si tazwara n yulyu alami d tazwara n ɣuct, rɣan-t tẓegwa i d-yeggran. Ur yeqqim uzemmur, ur yeqqim wegrur…d usaɣur. Times-a tegla-d s twuɣa timeqranin, imi rɣan ula d ixxamen d wectal, ma d tizemrin atas i tečča. Ayen yessewhamen, tikwal, times tettet alama tensa weḥd-s. Ula ara d-xedmen imezdaɣ d imsexsayen. Ma d imesdurar n twaɣit, tmuqulen ayla-nsen yeddem-it wabu, nutni ur zmiren ad gen kra. Ula d abrid yegzem di kra n tudrin, imi iḥğuğa n tmes ddaw webrid, nnig webrid. Sebba n wurɣu-ayi, d iedawen n ugama i iɣilen s waya ara afen abrid ad eeddin, ad nadin ɣef irebraben di tẓegwa. Aṭas n tnezduɣin i iruḥen d asfel n tmes, rɣan ula d ixxamen. Ahat d ayen ara d-yeglun s kra n talwit di tmurt n Yeqbayliyen. Urɣu yerna ɣur-s fad, imi atas n tudrin i ixuṣṣen degw aman. Cwi kan tiftisin n Bgayet d Tizi ldint tibbura-nnsent i iminigen i d-yerzan ɣer tmurt-nsen akken ad seeddin imuras d wid ɣlayen di tmurt ideg nnejlan acḥal-aya. Maca nutni ad uɣalen ɣer tmurt n tirga uqbel aggur n remḍan. Ad asen-d-iger irebbi, ayen cedhan ad tafen. Aman izedganen… tagrest ad asen-d-tuɣal d tafsut, adfel d leqḍen… I wemsedrar yeğğan azaɣar yerwel ɣer tɣaltin? Win tennuleḍ ad yijjiq abuh a lmumnin, lḥala tessewḥac! Ula d isufar n temeict tuɣ deg-sen tmes! Iɣil ad t-id-walin at ufella. Tuget seg Yeqbayliyen dduklen seg usteqsi: Iqbayliyen ḥaren ɣef ayen ttidiren, ttemseqsayen, eerrḍen ad gzun ayen i d-iḍerrun, ad d-afen ugur akken ad as-nadin tifrat, ur ssawḍen ara ɣer wayen ibanen. Yeḍher-asen-d kra yellan yexxelweḍ, ufan-d iman-nsen deg yiwet tegnit “ anda-tt talwit, tawant, aman ay at ufella? ” Uguren ggten, mačči d izli, deg lawan ideg izuɣar ur d-fkin ara lɣella uɣalen d asuki qqimen akken d lbur tečča-ten tmes!
Anwa ara irebḥen kra s twuɣa n “ tmes” yezzelfen tamurt n Yeqbayliyen ?
Wissen ma yeedel yiswi n wid issaɣayen times akked wid ineqqen?
Ussan-agi yezrin rzan-d yeedawen n ugama ɣer tẓegwa tiqbayliyin akken ad ssiɣen times. Times tuɣ deg waṭas n wadgen. Si Bgayet ɣer Tizi, anda tmuqleḍ d abbu. Tiseddarin n tezɣelt ulint, wwḍent tikwal ugar n 40°. Anda yedda wemdan “yerɣa” si tazwara n yulyu alami d tazwara n ɣuct, rɣan-t tẓegwa i d-yeggran. Ur yeqqim uzemmur, ur yeqqim wegrur…d usaɣur. Times-a tegla-d s twuɣa timeqranin, imi rɣan ula d ixxamen d wectal, ma d tizemrin atas i tečča.
Ayen yessewhamen, tikwal, times tettet alama tensa weḥd-s. Ula ara d-xedmen imezdaɣ d imsexsayen. Ma d imesdurar n twaɣit, tmuqulen ayla-nsen yeddem-it wabu, nutni ur zmiren ad gen kra. Ula d abrid yegzem di kra n tudrin, imi iḥğuğa n tmes ddaw webrid, nnig webrid. Sebba n wurɣu-ayi, d iedawen n ugama i iɣilen s waya ara afen abrid ad eeddin, ad nadin ɣef irebraben di tẓegwa.
Aṭas n tnezduɣin i iruḥen d asfel n tmes, rɣan ula d ixxamen. Ahat d ayen ara d-yeglun s kra n talwit di tmurt n Yeqbayliyen. Urɣu yerna ɣur-s fad, imi atas n tudrin i ixuṣṣen degw aman. Cwi kan tiftisin n Bgayet d Tizi ldint tibbura-nnsent i iminigen i d-yerzan ɣer tmurt-nsen akken ad seeddin imuras d wid ɣlayen di tmurt ideg nnejlan acḥal-aya. Maca nutni ad uɣalen ɣer tmurt n tirga uqbel aggur n remḍan. Ad asen-d-iger irebbi, ayen cedhan ad tafen. Aman izedganen… tagrest ad asen-d-tuɣal d tafsut, adfel d leqḍen… I wemsedrar yeğğan azaɣar yerwel ɣer tɣaltin? Win tennuleḍ ad yijjiq abuh a lmumnin, lḥala tessewḥac! Ula d isufar n temeict tuɣ deg-sen tmes! Iɣil ad t-id-walin at ufella.
Tuget seg Yeqbayliyen dduklen seg usteqsi:
Iqbayliyen ḥaren ɣef ayen ttidiren, ttemseqsayen, eerrḍen ad gzun ayen i d-iḍerrun, ad d-afen ugur akken ad as-nadin tifrat, ur ssawḍen ara ɣer wayen ibanen. Yeḍher-asen-d kra yellan yexxelweḍ, ufan-d iman-nsen deg yiwet tegnit “ anda-tt talwit, tawant, aman ay at ufella? ” Uguren ggten, mačči d izli, deg lawan ideg izuɣar ur d-fkin ara lɣella uɣalen d asuki qqimen akken d lbur tečča-ten tmes!


text:
Uqbel ad d-awiɣ awal ɣef wamud-agi n tullisin yettwarun s teqbaylit tamirant deg tmura n yinig, riɣ ad d-meslayeɣ cwiṭ ɣef bab-is neɣ win i t-id-yuran s tidi d laetab akked waṭas n unadi, imi d amdan ay ssneɣ uqbel ad yekcem ɣer unnar n tira. Myusaneɣ d umaru (Nufel Buẓebbuǧa) asmi lliɣ d anelmad deg uɣerbaz alemmas n Wayt Iččir , s yin ɣers nemxalaḍ akken i ilaq deg tesnawit n Tizi Ɣeniff akked tesdawit Mulud At Meemmer anida i d-newwi amecwar ɣezzifen akkenni. Tamedyazt d tawsit n tsekla tamezwarut ideg yebda Murad (akka i as-nessawal di tmurt) yettaru yerna akken iwata s kraḍ n tutlayin : taqbaylit imi d tameslayt tayemmat, tafransist d teglizit imi d annect-a i yeɣra, i yesselmed umaru deg tesdawit. Ɣriɣ i tmedyazt-is acḥal d abrid uqbel ad tt-id-yessuffeɣ d adlis i tɣuri d usenqed. Seg tira n tmedyazt, Nufel ikcem ɣer tira n umezgun, tira n wungalen d tin n tullisin. Yettaru akk s tutlayin i yessen ladɣa seg wass-mi i yettidir di Alikant akked tmurt n Danemark anida i d-yewwi ayen i wumi neqqar tamezduɣt n tira, yerna-d daɣen aṭas n tirmit deg ulmud n tutlayin i as-d-yezzin. Ma uɣaleɣ-d tura ɣer wamud-agi n tullisin yellan ger yifassen-nwen, ad d-zwireɣ s uzwel i as-yefka umaru: Ahya Ssimra! D azwel i d-yemmezgen akked wayen yellan ɣer daxel n udlis, imi d tiɣri n yilemẓi yettasmen ɣef tmurt-is, ilemẓi i d-isuɣen seg tmura n yinig i wakken ad d-yini ala i yibaxixen iḍerrun di tmurt-is yal ass, d tiɣri n yilemẓi yeddren am yilmeẓyen i t-icuban geddac n yiseggasen di tmurt ddaw tecḍaṭ n miḥyaf, zzelṭ akked uẓmaḍ neɣ aqmaḍ n tlelliyin akken ma llant deg tmurt n yimawlan; d ayen ur d-yufi ara s timad-is asmi i yesraffeg ɣer tmura n medden! Ayagi si tama. Si tama nniḍen afran n uzwel s timad-is d asmuḥyet meḥsub d tajmilt i tgejdit n tsekla taqbaylit tamirant Muḥend U Yeḥya, imi azwel-agi ur yelli ara d azwel n yiwet n tullist i-d-yufraren ɣef tiyaḍ deg udlis maca d azwel i yezdin akk ayen yellan d axel n udlis. Ula d Muḥya akka i tga tira-s. S yin ɣers, ma needda ɣer usiḍen n tullisin i d-yeddan deg udlis; ad naf deg-s azal n ṭam (08): eemi Klucar, Baba Sae, I kečč a mmi, Tayri nnig uẓekka, Ḥbiles amzenzi n ssardin, Dda Ḥemmu d yetbiren, Ɛemi Slim d Muḥand amattar. Yal tullist s wazal-is, yal ta s tifulka-s. Ayen yernan cbaḥa d sser i tira n Nufel deg wamud-agi d asdukkel ger tektiwin i d-yugem seg tgemmi timawit akked tektiwin timaynutin i yellan deg yidles akked tsekla igraɣlanen. Rnu ɣer waya d tamḍawit n umawal (Variation lexicale) i d-yessemres umaru, aya ahat yella imi amaru yeffren ad yaru s tutlayt n udrum-is; taqbaylit n Yiflisen Umellil swayes i yura daɣen Lḥussin Yeḥya; yiwen umedyaz nniḍen i d-tefka tama-agi. Di taggara, ad d-iniɣ belli amud-agi i yura Nufel yuklal ad t-iɣer yal yiwen d yal yiwet, imi d aẓru nniḍen i d-yernan ɣer lebni n tullist s teqbaylit, seg wasmi i yessers Mass Kamal Buemara lssas amezwaru i tewsit-agi n tsekla tamirant n teqbaylit s wamud i yura i wumi yefka azwel: Nekkni d wiyiḍ, deg useggas n 1998. Akken i as-yenna Lewnis At Mengellat, deg tesfift-nni Abrid n temẓi: “Yal wa d acu i d-yessuli Sɣur Aemar LAEUFI Aselmad n tsekla tamaziɣt deg tesdawit n Wakli Muḥand Ulḥaǧ n Tubiret.
Aẓru s aẓru nesdukkel-it
S leetab d lketra n tidi
I nettberriz ddunit (…)”
Uqbel ad d-awiɣ awal ɣef wamud-agi n tullisin yettwarun s teqbaylit tamirant deg tmura n yinig, riɣ ad d-meslayeɣ cwiṭ ɣef bab-is neɣ win i t-id-yuran s tidi d laetab akked waṭas n unadi, imi d amdan ay ssneɣ uqbel ad yekcem ɣer unnar n tira.
Myusaneɣ d umaru (Nufel Buẓebbuǧa) asmi lliɣ d anelmad deg uɣerbaz alemmas n Wayt Iččir , s yin ɣers nemxalaḍ akken i ilaq deg tesnawit n Tizi Ɣeniff akked tesdawit Mulud At Meemmer anida i d-newwi amecwar ɣezzifen akkenni.
Tamedyazt d tawsit n tsekla tamezwarut ideg yebda Murad (akka i as-nessawal di tmurt) yettaru yerna akken iwata s kraḍ n tutlayin : taqbaylit imi d tameslayt tayemmat, tafransist d teglizit imi d annect-a i yeɣra, i yesselmed umaru deg tesdawit. Ɣriɣ i tmedyazt-is acḥal d abrid uqbel ad tt-id-yessuffeɣ d adlis i tɣuri d usenqed.
Seg tira n tmedyazt, Nufel ikcem ɣer tira n umezgun, tira n wungalen d tin n tullisin. Yettaru akk s tutlayin i yessen ladɣa seg wass-mi i yettidir di Alikant akked tmurt n Danemark anida i d-yewwi ayen i wumi neqqar tamezduɣt n tira, yerna-d daɣen aṭas n tirmit deg ulmud n tutlayin i as-d-yezzin.
Ma uɣaleɣ-d tura ɣer wamud-agi n tullisin yellan ger yifassen-nwen, ad d-zwireɣ s uzwel i as-yefka umaru: Ahya Ssimra! D azwel i d-yemmezgen akked wayen yellan ɣer daxel n udlis, imi d tiɣri n yilemẓi yettasmen ɣef tmurt-is, ilemẓi i d-isuɣen seg tmura n yinig i wakken ad d-yini ala i yibaxixen iḍerrun di tmurt-is yal ass, d tiɣri n yilemẓi yeddren am yilmeẓyen i t-icuban geddac n yiseggasen di tmurt ddaw tecḍaṭ n miḥyaf, zzelṭ akked uẓmaḍ neɣ aqmaḍ n tlelliyin akken ma llant deg tmurt n yimawlan; d ayen ur d-yufi ara s timad-is asmi i yesraffeg ɣer tmura n medden! Ayagi si tama.
Si tama nniḍen afran n uzwel s timad-is d asmuḥyet meḥsub d tajmilt i tgejdit n tsekla taqbaylit tamirant Muḥend U Yeḥya, imi azwel-agi ur yelli ara d azwel n yiwet n tullist i-d-yufraren ɣef tiyaḍ deg udlis maca d azwel i yezdin akk ayen yellan d axel n udlis. Ula d Muḥya akka i tga tira-s.
S yin ɣers, ma needda ɣer usiḍen n tullisin i d-yeddan deg udlis; ad naf deg-s azal n ṭam (08): eemi Klucar, Baba Sae, I kečč a mmi, Tayri nnig uẓekka, Ḥbiles amzenzi n ssardin, Dda Ḥemmu d yetbiren, Ɛemi Slim d Muḥand amattar.
Yal tullist s wazal-is, yal ta s tifulka-s. Ayen yernan cbaḥa d sser i tira n Nufel deg wamud-agi d asdukkel ger tektiwin i d-yugem seg tgemmi timawit akked tektiwin timaynutin i yellan deg yidles akked tsekla igraɣlanen. Rnu ɣer waya d tamḍawit n umawal (Variation lexicale) i d-yessemres umaru, aya ahat yella imi amaru yeffren ad yaru s tutlayt n udrum-is; taqbaylit n Yiflisen Umellil swayes i yura daɣen Lḥussin Yeḥya; yiwen umedyaz nniḍen i d-tefka tama-agi.
Di taggara, ad d-iniɣ belli amud-agi i yura Nufel yuklal ad t-iɣer yal yiwen d yal yiwet, imi d aẓru nniḍen i d-yernan ɣer lebni n tullist s teqbaylit, seg wasmi i yessers Mass Kamal Buemara lssas amezwaru i tewsit-agi n tsekla tamirant n teqbaylit s wamud i yura i wumi yefka azwel: Nekkni d wiyiḍ, deg useggas n 1998. Akken i as-yenna Lewnis At Mengellat, deg tesfift-nni Abrid n temẓi:
“Yal wa d acu i d-yessuli
Sɣur Aemar LAEUFI
Aselmad n tsekla tamaziɣt deg tesdawit n Wakli Muḥand Ulḥaǧ n Tubiret.


text:
Agmuḍ alemmas
Agmuḍ alemmas (s taɛrabt : الشرق الأوسط, s taɛebrit : המזרח התיכון, s tagnizit : Middle-east, s tafransist: Proche-Orient) d tamnatt deg wenẓul-ataram (sud-ouest) n asya akk d ugafa-agmuḍan (nord-est) n tefriqt.
D tamnatt agi, s umata, tesɛa timura-yagi Beḥreyn, Maṣer, Tturk, Iran, Ɛiraq, Israyil, Urdun, Kuweyt, Lubnan, Ɛumman, Qaṭer, Tasaɛudit taɛrabt, Surya, Tidukla n imarat aɛraben, Yamen akk d Falasṭin.
Dacu, tikwal awal n Agmuḍ alemmas yettusedac i wakken ad meslayen ɣef tafriqt ugafa.


text: Kabyle(i) 1 Syenna, Sidna Ɛisa yextaṛ-ed tnin usebɛin yinelmaden nniḍen, iceggeɛ-iten sin sin ad ṛuḥen ɣer mkul taddart d mkul amkan anda ilaq ad iṛuḥ ula d nețța. 2 Yenna-yasen : Tamegra meqqṛet meɛna drus yixeddamen i gellan. Dɛut ihi ɣer Bab n tmegra iwakken a d-iceggeɛ ixeddamen ɣer yigran-is. 3 Atan a kkun-ceggɛeɣ am izamaren ger wuccanen. 4 Ur țțawit yid-wen idrimen, ur țțawit aɛwin neɣ tayuga nniḍen n yerkasen. Deg webrid-nwen ur sṛuḥuyet ara lweqt di sslam. 5 Kra n wexxam ara tkecmem init : sslam n Ṛebbi fell-awen ay at wexxam! 6 Ma yella dinna walebɛaḍ d imhenni, sslam-nwen ad yers fell-as, neɣ m'ulac lehna-nwen aț-țeqqim ɣuṛ-wen. 7 Qqimet deg wexxam-nni, ččet swet ayen ara wen-d-fken, axaṭer axeddam yuklal lexlaṣ-is. Ur țṛuḥut ara seg wexxam ɣer wayeḍ. 8 Mkul taddart ara tkecmem, ma stṛeḥben yis-wen ččet ayen ara wen-d-ssersen. 9 Sseḥlut imuḍan-nsen, init-asen : tageldit n Ṛebbi tewweḍ-ed ɣuṛ-wen. 10 Lameɛna mkul taddart ara tkecmem m'ur stṛeḥben ara yis-wen, effɣet ɣer yizenqan-nsen init : 11 « a nezwi ula d aɣebbaṛ n taddart-nwen i d-ineṭḍen deg yiḍaṛṛen nneɣ, meɛna ḥṣut belli tageldit n Ṛebbi tewweḍ-ed ɣuṛ-wen. 12 Aql-i nniɣ-awen, ass n lḥisab taddart-agi aț-țețțuɛaqeb akteṛ n temdint n ?udum. 13 A nnger-im a tamdint n Kurazim, a nnger-im a Bitsayda! A lukan lbeṛhanat yețwaxedmen deg kkunt țwaxedmen di temdinin n ?ur akk-d Sidun, tili imezdaɣ-nsent acḥal aya segmi sburren ticekkaṛin n leḥzen, sexnunnsen iman-nsen deg iɣiɣden iwakken a d-beggnen belli ndemmen, uɣalen-d ɣer webrid. 14 ?ef wannect-agi, ass n lḥisab a ț-țețțuɛaqbemt akteṛ n temdinin n ?ur d Sidun. 15 I kemmini a tamdint n Kafernaḥum, tɣileḍ aț-țaliḍ ɣer yigenni ? Xaṭi! ?er tesraft lqayen n laxeṛt ara tețwaḍeggṛeḍ. 16 Win i wen-ismeḥsisen ismeḥsis-iyi-d i nekk. Win ur kkun-neqbil d nekk ur geqbil ara, win ur iyi-neqbil ara, ur iqbil ara Win i yi-d-iceggɛen. 17 Tnin usebɛin-nni yinelmaden uɣalen-d ččuṛen d lfeṛḥ, nnan-as : A Sidi, ula d leǧnun țțagaden-aɣ s yisem-ik. 18 Yenna-yasen : Walaɣ Cciṭan yeɣli-d am lebṛaq seg yigenni. 19 Slet-ed i wayen ara wen-iniɣ : ț-țideț fkiɣ-awen tazmert s wayes ara tṛekḍem izerman ț-țɣerdmiwin, aț-țmeḥqem lǧehd n weɛdaw yerna ulac ayen ara wen-izemren; 20 lameɛna ur feṛṛḥet ara imi i tḥekkmem ɣef leǧnun, feṛḥet imi ismawen-nwen țwajerden deg igenwan. 21 Imiren kan, Sidna Ɛisa yeččuṛ-it Ṛṛuḥ iqedsen s lfeṛḥ, yenṭeq yenna : Tanemmirt a Baba, kečč yellan d Bab n yigenwan d lqaɛa, imi ayen akk i teffreḍ ɣef lɛuqal d yimusnawen tbeggneḍ-t-id i yimecṭuḥen. Tanemmirt a Baba Ṛebbi aḥnin axaṭer d wagi i d lebɣi-k. 22 Baba yerra kullec ger ifassen-iw. Yiwen ur yeẓri d acu-yi anagar Baba Ṛebbi, yiwen ur issin Baba Ṛebbi anagar Mmi-s akk-d win iwumi yebɣa Mmi-s a t-id-isbeggen. 23 Dɣa yezzi ɣer yinelmaden-is yenna-yasen : Amarezg n wid iwalan ayen tețwalim! 24 Aql-i nniɣ-awen : aṭas n lenbiya d waṭas n yigelliden i gebɣan ad ẓren ayen i tẓerrem ur t-ẓrin, i gebɣan ad slen ayen i tsellem ur t-slin. 25 Ikred yiwen umusnaw n ccariɛa yebɣan ad ijeṛṛeb Sidna Ɛisa, yenna yas : A Sidi, d acu ara xedmeɣ iwakken ad sɛuɣ tudert n dayem ? 26 Sidna Ɛisa yerra-yas : D acu yuran di ccariɛa n Musa ? D acu i tfehmeḍ deg-s mi ț-teɣriḍ ? 27 Yerra-yas-d : Aț-țḥemmleḍ Sidi Ṛebbi s wul-ik d ṛṛuḥ-ik, s wayen yellan di tezmert-ik akk-d lɛeqliya-k. Aț-țḥemmleḍ daɣen wiyaḍ am yiman-ik . 28 Sidna Ɛisa yenna-yas : Ayen akka i d-tenniḍ ț-țideț, exdem akka aț-țesɛuḍ tudert n dayem! 29 Lɛalem-nni n ccariɛa yebɣan ad yefk lḥeqq i yiman-is, yenna i Sidna Ɛisa : Anwa-ten wiyaḍ-agi ? 30 Sidna Ɛisa yerra-yas : Yiwen wergaz iṣubb-ed si temdint n Lquds ɣer temdint n Yiriku; sqaṭɛen-as yimakaren ɛerran-t rnan wten-t, ṛuḥen ǧǧan-t ur yemmut ur iddir. 31 Iɛedda-d syenna yiwen lmuqeddem n ccariɛa; mi t-iwala iwwet iɛedda si tama nniḍen. 32 Iɛedda-d daɣen seg webrid-nni yiwen wemṛabeḍ n at Lewwi, iwala-t, ikemmel abrid-is iṛuḥ. 33 Ataya yiwen wubeṛṛani n tmurt n Samarya, iwweḍ-ed ɣuṛ-es, mi t-iwala iɣaḍ-it. 34 Iqeṛṛeb ɣuṛ-es, idhen leǧruḥ-is s zzit d ccṛab, icudd iten; isserkeb-it ɣef zzayla-s, yewwi-t ɣer yiwen wexxam n yemsafren, ilha-d yid-es. 35 Azekka-nni yefka sin yiṣurdiyen i bab n wexxam-nni, yenna-yas : « Bedd ɣuṛ-es, ayen ara tṣeṛṛfeḍ n zzyada fell-as, a k-t-id-kemmleɣ asm'ara d-uɣaleɣ. » 36 Di tlata-agi, anwa i gḥemmlen am yiman-is argaz-agi yețțuɛerran ? 37 Amusnaw n ccariɛa yerra-yas : D win akken iḥunnen fell-as, i s ixedmen lxiṛ. Sidna Ɛisa yenna-yas : Ṛuḥ ula d kečč exdem akken. 38 Deg webrid-nsen ɣer temdint n Lquds, Sidna Ɛisa yekcem ɣer yiwet n taddart. Yiwet n tmeṭṭut isem is Marṭa teɛṛeḍ-it ɣer wexxam-nsen. 39 Tesɛa weltma-s isem-is Meryem, teqqim-ed ɣer iḍaṛṛen n Sidna Ɛisa, tesmeḥsis i wawal-is. 40 Marṭa tqeddec yečča-ț ccɣel, tusa-d ɣer Sidna Ɛisa tenna-yas : A Sidi, ur ak-tewqiɛ ara lmeɛna imi iyi-teǧǧa weltma ad qedceɣ weḥd-i ? Ini-yas aț-țekker a yi-tɛiwen. 41 Sidna Ɛisa yerra-yas : A Maṛta, tețḥebbiṛeḍ tețqelliqeḍ iman-im ɣef waṭas n tɣawsiwin; 42 lameɛna yiwet kan i gṣeḥḥan! Meryem textaṛ ayen ilaqen yerna yiwen ur as-t-ițekkes.


text: Kabyle(i) 1 Sidna Ɛisa yessawel i tnac inelmaden-is, yefka-yasen tazmert s wayes ara ssufuɣen leǧnun, ara seḥluyen mkul aṭan d mkul lɛib. 2 Atnan yismawen n tnac-nni inelmaden n Sidna Ɛisa :Amezwaru d Semɛun ițțusemman Buṭrus akk-d gma-s Andriyus, Yeɛqub mmi-s n Zabadi akk-d gma-s Yuḥenna, 3 Filibus d Bartelmay, Suma akk-d Matta amekkas n tebzert, Yeɛqub mmi-s n Ḥalfi akk-d Taddi; 4 Semɛun awaṭani, Yudas n Qeṛyut, win akken ixedɛen Sidna Ɛisa. 5 Sidna Ɛisa iceggeɛ tnac inelmaden-is, iweṣṣa-ten : Ur țṛuḥut ara ɣer tmura tibeṛṛaniyin, ur keččmet ara ɣer temdinin n at Samarya; 6 ṛuḥet axiṛ ɣer wat Isṛail yellan am ulli iḍaɛen. 7 M'ara tețțeddum, țbecciṛet qqaṛet : « Ațaya tgeldit n igenwan tqeṛṛeb-ed »! 8 Sseḥlut imuḍan, sseḥyut-ed lmegtin, ssizdeget wid ihelken lbeṛs, ssufɣet leǧnun. Akken i wen-d-ițțunefk mbla idrimen, fket ula d kunwi mbla idrimen. 9 Ur țțawit yid-wen ama d ddheb, ama d lfeṭṭa, ama d idrimen; 10 ur țțawit yid-wen agrab neɣ sin iqendyaṛ, ur țțawit irkasen neɣ aɛekkaz, axaṭer axeddam yuklal lqut-is. 11 Di yal tamdint neɣ taddart anda ara tkecmem, steqsit ma yella win ara yesṭerḥben yis-wen, qqimet ɣuṛ-es alamma tekkrem aț-țṛuḥem. 12 M'ara tkecmem ɣer yiwen wexxam, sellmet fell-asen, 13 ma sṭerḥben yis-wen, lehna-nwen aț-țers fell-asen; ma yella ur sṭerḥben ara yis-wen, lehna-nwen aț-țeqqim ɣuṛ-wen. 14 M'ur qbilen ara ad sṭreḥben yis-wen neɣ ad semḥessen i wawal, ffɣet seg wexxam-nni neɣ si temdint nni, zwit ula d aɣebbaṛ seg iḍaṛṛen nwen. 15 A wen-iniɣ tideț : ass n lḥisab, imezdaɣ n temdint-agi ad țțuɛaqben akteṛ n temdinin n Sudum akk-d Gumuṛ. 16 Atan, a kkun-ceggɛeɣ am ulli ger wuccanen, ḥeṛcet ihi am izerman, sɛut neyya am yetbiren. 17 Ḥadret ɣef yiman-nwen, axaṭer kra n yemdanen a kkun-sbedden ɣer ccṛeɛ; yerna a kkun-wten s ujelkaḍ di leǧwameɛ-nsen. 18 Ɣef ddemma n yisem-iw, a kkun-sbedden zdat lḥekkam akk-d igelliden, iwakken am nutni am at leǧnas nniḍen, ad slen s yisem-iw. 19 M'ara kkun-ṭṭfen, ur țḥebbiṛet ara ɣef wamek ara temmeslayem, neɣ ɣef wayen ara d-tinim, imeslayen ara d-tinim, a wen-d-țțunefken di teswiɛt nni kan. 20 Axaṭer mačči d kunwi ara imeslayen, meɛna d Ṛṛuḥ n Baba Ṛebbi ara d-imeslayen seg-wen. 21 Amdan ad yefk gma-s ɣer lmut, ababat ad yefk mmi-s, dderya a d kkren ɣer imawlan-nsen, a ten ssiwḍen ɣer lmut. 22 A kkun-keṛhen irkul ɣef ddemma n yisem-iw, meɛna win ara yeṭṭfen alamma ț-țaggara, ad ițțusellek. 23 M'ara tețwaqehṛem deg yiwet n temdint, rewlet ɣer tayeḍ. A wen-iniɣ tideț : Mmi-s n bunadem a d-yuɣal uqbel a d-tekkem tudrin meṛṛa n tmurt n wat Isṛail. 24 Ulac anelmad yugaren ccix-is neɣ aqeddac yellan sennig umɛellem is. 25 Akken ițwaḥseb ccix ara yețwaḥseb unelmad-is. Daɣen akken yella wemɛellem ara yili uqeddac-is. MMa semman i bab n wexxam Balzabul iḥekkmen ɣef leǧnun, amek ur țsemmin ara akkenni i wat wexxam-is! 26 Ur ten-țaggadet ara ihi! Axaṭer kra n wayen yeffren a d-iḍheṛ, kra n lbaḍna yellan a d-tban. 27 Ayen i wen-qqaṛeɣ deg iḍ, init-eț ɛinani deg wass, ayen slan imeẓẓuɣen-nwen di sser, berrḥet-eț deg iberdan. 28 Ur țțaggadet ara wid ineqqen lǧețța lameɛna ur zmiren ara ad nnɣen ṛṛuḥ, aggadet win izemren ad iḍeggeṛ ṛṛuḥ akk-d lǧețța ɣer ǧahennama. 29 Eɛni ur znuzun ara sin iẓiwcen s uṣuṛdi ? Meɛna ula d yiwen deg-sen ur d-iɣelli ɣer lqaɛa mbla lebɣi n Baba Ṛebbi. 30 Ula d anẓaden uqeṛṛuy-nwen țwaḥesben irkulli. 31 Ihi ur țțaggadet ara : tesɛam azal akteṛ n waṭas n iẓiwcen! 32 Kra win ara yessetḥin s yisem-iw zdat yemdanen, ula d nekk, ad ssetḥiɣ yis zdat Baba yellan deg igenwan. 33 Kra win ara yi-nekṛen zdat yemdanen, a t-nekkṛeɣ ula d nekk zdat Baba yellan deg igenwan. 34 Ɣuṛ-wat aț-țɣilem d lehna i d wwiɣ ɣer ddunit; mačči d lehna i d-wwiɣ, meɛna d ccwal i d-wwiɣ. 35 Axaṭer wwiɣ-d lfiṛaq ger weqcic d baba-s, ger teqcict d yemma-s, ger teslit ț-țemɣaṛt-is, 36 a d-kkren yeɛdawen seg at wexxam. 37 Win iḥemmlen baba-s d yemma-s neɣ mmi-s d yelli-s akteṛ iw ur yuklal ara ad yili d anelmad-iw. 38 Kra win ur neqbil ara ad inɛețțab ɣef ddemma n yisem-iw iwakken ad iyi-itbeɛ, ur yuklal ara ad yili d anelmad-iw. 39 Win iḥerzen taṛwiḥt-is, a s-tṛuḥ, ma d win ara isebblen taṛwiḥt-is ɣef ddemma-w ad yuɣal a ț-yaf. 40 Win isṭerḥben yis-wen, yis-i i gesṭerḥeb, win isṭerḥben yis-i, isṭerḥeb s win i yi-d-iceggɛen. 41 Win isṭerḥben s nnbi imi s ɣuṛ Ṛebbi i d-yusa a s-d-ițțunefk wayen yuklal nnbi, win isṭerḥben s uḥeqqi imi d aḥeqqi i gella, a s-d-ițunefk wayen yuklal uḥeqqi. 42 Kra win ara yefken lkas n waman isemmaḍen i yiwen seg imecṭuḥen-agi imi d anelmad-iw i gella, a wen-iniɣ tideț : ur a s-ițṛuḥ ara lḥeqq yuklal.